title: Hunt-luokka (miinanraivaaja, 1916)

text: Aluksiin asennettiin kaksipotkuria, minkä ansiosta niiden ohjattavuus parani. Voimanlähteenä oli ahdetut höyrykattilat, joissa poltettiin hienonnettua hiiltä. Tämän seurauksena syntyi niin runsaasti savua, että alustyypin lempinimenä oli "Smokey Joes". Ongelmia syntyi myös hiilen laadusta eli aluksilla piti käyttää mahdollisimman kovaa hiiltä tai muuten kulutus kasvoi.


title: Hunt-luokka (miinanraivaaja, 1916)

text: Alusten syväys oli pieni. Niiden aseistuksena olivat 4 tuuman pikatykki eteen ja 12 naulan pikatykki taakse. Näiden lisäksi aluksiin asennettiin kaksi .303" konekivääriä.


title: Hunt-luokka (miinanraivaaja, 1916)

text: Miinanraivaus kaluston muodosti Oropesa lautta, joka katkaisi miinojen ankkurikaapelit.


title: Hunt-luokka (miinanraivaaja, 1916)

text: Kuusi luokan aluksista muutettiin tutkimusaluksiksi. Aberdare-luokan aluksista oli saatu aselepoon mennessä palvelukseen ainoastaan 32 ja pääosa aluksista valmistuikin siten vasta sotatoimien päätyttyä. Lopulta 35 aluksen tilaus peruutettiin.


title: Hunt-luokka (miinanraivaaja, 1916)

text: Sotien välillä kahdeksan alusta myytiin siviilikäyttöön, "HMS Havant" Siamille, yhdestä tehtiin alkeiskoululaiva ja 52 romutettiin. Pääosa jäljelle jääneistä sijoitettiin reserviin kansainliiton tukikohtiin, joista Maltalle ja Singaporeen sijoitettiin runsaasti aluksia. Toisen maailmansodan alkaessa luokan aluksista oli käytettävissä 27 ja kaksi oli pakko-otettavissa siviilistä.


title: Hunt-luokka (miinanraivaaja, 1916)

text: Sodan aikana tuhoutui viisi alusta ja yksi ajettiin rantaan Sudan lahdella, josta Saksan laivasto pelasti sen sekä otti omaan käyttöönsä nimellä "12.V4" (myöhemmin "Uj2109").


title: Lomaräätälit

text: Lomaräätälit on suomalainen MTV3-kanavalla esitettävä lifestyle-ohjelma, jota tuottaa Nordisk Film. Ohjelma alkoi 13. maaliskuuta 2010.


title: Lomaräätälit

text: Ohjelmassa kymmenen toisistaan poikkeavaa matkaajaporukkaa pääsee valitsemaan innostavimman loman kolmesta räätälöidystä vaihtoehdosta. Matkaajien budjettiin sopivan loman ovat suunnitelleet matkailualan ammattilaiset – ”lomaräätälit”.


title: Sonic Riders

text:
Sonic Riders on Segan ja Sonic Teamin tuottama ja vuonna 2006 julkaisema videopeli, joka kuuluu Sonic-pelisarjaan. Peli on ajopeli, jossa liikutaan futuristisissa ympäristöissä leijulaudoilla keräten voimanlisäyksiä.
Se on myös viimeinen Sonic-peli joka valmistettiin Microsoftin Xbox- ja Nintendon GameCube-konsoleille.


title: Sonic Riders

text:
Pelissä edetään leijulaudoilla, Extreme Geareilla, jotka käyttävät voimanlähteenään ilmaa. Mikäli ilma loppuu, joutuu pelaaja juoksemaan varikkopisteelle, keräämään tarpeeksi sormuksia saavuttaakseen seuraavan tason voimanlisäyksenä tai ottamaan "ilmamonitorin", lisäilmaa saa myös temppuja tekemällä.
Boost-toiminto saa pelaajan hyökkäämään.
Sormuksia keräämällä pelaaja saavuttaa voimanlisäyksen, joka kasvattaa ilmatankin kokoa ja mahdollistaa voimakkaampien hyökkäysten käytön.


title: Sonic Riders

text: Sonic Heroes-pelissä tutuksi tulleet hahmotyypit ovat taas käytössä. Kullakin hahmotyypillä on omat etunsa, esim. nopeustyyppi voi railata kaiteita pitkin, lentotyypin hahmo voi oikoa lentämällä (menemällä lentorampista), kun taas voimahahmoa eivät esteet hidasta. Lisäksi erikoiskykyjen käyttö täyttää pelaajan ilmamittaria.


title: Sonic Riders

text:
Sonic, Tails ja Knuckles kävelevät Metal Cityssä eräänä iltana, kun Tails havaitsee Kaaossmaragdin tutkallaan.
Metal City Bankin ikkuna pirstoutuu josta ulos kadulle syöksyvät Jet the Hawk, Wave the Swallow ja Storm the Albatross hallussaan Kaaossmaragdi! Sonicin ja Knucklesin onnistuu iskeä Storm pois leijulaudaltaan, mutta Wave kaappaa Stormin mukaansa. Sonic ottaa mukaansa albatrossin jälkeensä jättämän leijulaudan ja alkaa jahdata sillä Jetia.
Jet antaa Sonicin kuitenkin maistaa omaa lääkettään jättäen siilen katuun ja ryhmä, joka Babylon Roguesina tunnetaan, pakenee.
Wave hidastaa sallien Stormin ottaa lautansa ja häipyvät paikalta.


title: Sonic Riders

text:
Seuraavana päivänä Sonic huomaa Tri. Ivo "Eggman" Robotnikin järjestävän suuren leijulautakilpailuturnauksen, jonka palkintona on varastettu Kaaossmaragdi ja varkaiden ollen kolmen ensimmäisen ilmoittautujan joukossa.
Sonic ystävineen maksaa viipymättä ilmoittautumismaksun, joka on Kaaosmaragdi ja vastaa haasteeseen.


title: Sonic Riders

text: Mutta mikä onkaan Robotnikin lopullinen motiivi, ja keitä ovat nämä varastelevat linnut? Sonicin ystävineen täytyy kohdata Babylon Roguet saadakseen siitä selvää!


title: Sonic Riders

text:
Tarinamoodissa pelaaja seuraa pelin tapahtumia joko Sonicin ja hänen ystäviensä tai Babylon Rogues-joukkion näkökulmasta. Radat ovat kummassakin erilaisia ja sijoittuvat yleensä eri vuorokauden aikaan.
Sankarien tarinassa on 6 rataa ja Babylonialaisten tarinassa 7. Pelin viimeinen tarina pelataan Sonicilla.


title: Sonic Riders

text:
Tehtävämoodi avautuu kun pelaaja on läpäissyt tarinan. Jokainen pelin rata sisältää erilaisia tehtäviä, joita läpäisemällä saa auki lisää tehtäviä ja mitaleita. Tehtävissä on erilaisia kriteereitä jotka täytyy täyttää, joista esimerkkejä;
Tehtävät arvostellaan eri mitalein pronssista kultaan, mitaleilla voi avata uusia hahmoja.


title: Sonic Riders

text: Tämä moodi sisältää kaksi erilaista pelimuotoa


title: Sonic Riders

text: Kauppa, täältä pelaaja voi ostaa sormuksia vastaan käyttöönsä uusia ajokkeja.


title: Sonic Riders

text: Extra-valikosta löytyvät pelitallennelokerot, Ex Gear-galleria, videoteatteri ja audiotila, kuten myös asetukset.Avattavia hahmoja saa auki täyttämällä tarvittavat kriteerit. Esimerkiksi pelaamalla tarinan ja suorittamalla Mission Moden tehtäviä ja saamalla tarpeellisen määrän tiettyjä mitaleita voi pelaaja avata peliin lisähahmoja.


title: Sonic Riders

text: 1. Metal City


title: Sonic Riders

text: 2. Splash Canyon


title: Sonic Riders

text: 3. Egg Factor


title: Sonic Riders

text: 4. Green Cave


title: Sonic Riders

text: 5. Sand Ruins


title: Sonic Riders

text: 6. Babylon Garden


title: Sonic Riders

text: 1. Night Chase


title: Sonic Riders

text: 2. Red Canyon


title: Sonic Riders

text: 3. Ice Factor


title: Sonic Riders

text: 4. White Cave


title: Sonic Riders

text: 5. Dark Desert


title: Sonic Riders

text: 6. Sky Road


title: Sonic Riders

text: 7. Babylon Guardian


title: HMS Aberdare

text: HMS Aberdare (viirinumero J49) Britannian Kuninkaallisen laivaston Hunt-luokan miinanraivaaja.


title: HMS Aberdare

text:
Toisen maailmansodan puhjetessa "HMS Aberdare" oli ankkuroituna Singaporen satamassa reservialuksena.
"HMS Aberdare" kuului 1943 Välimeren laivaston 2. miinanraivajalaivueeseen Aleksandriassa. Alus raivasi laivueen mukana Mersa Matruhin sekä muiden Libyan satamien miinoituksia. Myöhemmin samana vuonna alus raivasi Maltan ja Sisilian itärannikon miinoituksia.


title: HMS Aberdare

text: Alus raivasi tammikuusta syyskuuhun 1944 laivueen mukana Taranton satamaan johtavaa väylää ja Adrianmeren rannikkoa Anconaan saakka.


title: Pandemrix

text: Pandemrix on influenssarokote, jota käytettiin vuoden 2009 sikainfluenssapandemialta suojautumiseen. Rokotteen on kehittänyt GlaxoSmithKline, ja se on patentoitu syyskuussa 2006.


title: Pandemrix

text: Pandemrix on yksi kolmesta sikainfluenssarokotteesta, joille Euroopan komissio on myöntänyt myyntiluvan Euroopan unionin alueella. Muut kaksi myyntiluvan saanutta rokotetta ovat Celvapan ja Focetria. Myyntiluvan myöntämistä Pandemrix-rokotteelle suositteli Euroopan lääkevirasto poikkeuksellisiin olosuhteisiin vedoten.


title: Pandemrix

text: Elokuussa 2010 Pandemrixin käyttö kuitenkin keskeytettiin. Vuonna 2011 Pandemrixia suositeltiin käytettäväksi niin sanotun sikainfluenssan ehkäisyyn alle 20-vuotiailta vain silloin, kun kausi-influenssarokotetta ei ole saatavilla.


title: Pandemrix

text: Yhdysvalloissa ja Kanadassa GlaxoSmithKlinen valmistamaa sikainfluenssarokotetta markkinoidaan kauppanimellä Arepanrix.


title: Pandemrix

text: Vaikuttavana aineena yhdessä 0,5 millilitran Pandemrix-rokoteannoksessa on 3,75 mikrogrammaa inaktivoitua, pilkottua influenssavirusta, joka sisältää antigeenia kananmunissa tuotetusta A/Kalifornia/7/2009 (H1N1)v -kaltaisesta viruskannasta.


title: Pandemrix

text: Tehosteaineena eli adjuvanttina Pandemrix-rokotteessa toimii GlaxoSmithKlinen kehittämä ja patentoima skvaleenipohjainen AS03 ("Adjuvant System 03"). Adjuvantti tehostaa immunologista reaktiota tuomalla luontaisen immuniteetin solut ja antigeenin läheisempään kontaktiin toistensa kanssa, jolloin vaikuttavaa ainetta tarvitaan vähemmän.


title: Pandemrix

text: Yhden rokoteannoksen sisältämä adjuvantti koostuu 10,69 milligrammasta skvaleenia, 11,86 milligrammasta dl-alfa-tokoferolia (eli synteettistä E-vitamiinia) ja 4,86 milligrammasta polyoksietyleenisorbitaanimono-oleaattia (polysorbaatti 80).


title: Pandemrix

text: Rokotteen säilöntäaineena käytetään tiomersaalia, jota yksi rokoteannos sisältää 5 mikrogrammaa (µg). Tiomersaalista noin puolet, eli 2,5 mikrogrammaa, on etyylielohopeaa, joka vastaa 25-50 gramman lohiateriasta saatua metyylielohopean määrää.


title: Pandemrix

text: Muut Pandemrix-rokotteen sisältämät aineet ovat ovalbumiini, formaldehydi, gentamysiinisulfaatti, natriumdeoksikolaatti, oktoksinoli-10, natriumkloridi, dinatriumvetyfosfaatti, kaliumdivetyfosfaatti, kaliumkloridi, magnesiumkloridi ja injektionesteisiin käytettävä vesi.


title: Pandemrix

text: Pandemrix-rokotteen "hyvin yleisiä" haittavaikutuksia ovat päänsärky, väsymys, kuume, lihassärky ja nivelkipu sekä kipu, punoitus, turvotus tai kovettuma injektiokohdassa. "Yleisiä" sivuoireita ovat kuumotus, kutina tai mustelma injektiokohdassa, lisääntynyt hikoilu, vilunväristykset ja flunssankaltaiset oireet sekä rauhasten turpoaminen niskassa, kainalokuopassa tai nivusissa.


title: Pandemrix

text: "Melko harvinaisia" oireita ovat käsien ja jalkojen pistely ja puutuminen, väsymys, huimaus, ripuli, oksentelu, vatsakipu, sairauden tunne, kutina, ihottuma, huono olo, unettomuus ja yleistyneet ihoreaktiot kuten nokkosihottuma. "Harvinaisia" oireita ovat anafylaksia, kouristukset ja vaikea, pistävä tai jyskyttävä kipu yhdessä tai useammassa hermossa sekä verihiutaleiden niukkuus, joka voi johtaa verenvuotoon tai mustelmiin. "Hyvin harvinaisina" oireina on raportoitu vaskuliitti sekä neurologiset häiriöt, kuten enkefalomyeliitti, neuriitti ja Guillain-Barrén oireyhtymä.


title: Pandemrix

text: Hyvin yleisiä oireita esiintyy vähintään yhdellä kymmenestä rokotetusta. Yleisiä oireita esiintyy vähintään yhdellä sadasta, melko harvinaisia oireita vähintään yhdellä tuhannesta, harvinaisia oireita vähintään yhdellä kymmenestätuhannesta ja hyvin harvinaisia oireita enintään yhdellä kymmenestätuhannesta rokotetusta. Terveyden ja hyvinvoinnin laitoksen mukaan hyvin harvinaiset oireet tulevat esiin kun Pandemrix-rokotetta käytetään laajasti.


title: Pandemrix

text: Suomessa Terveyden ja hyvinvoinnin laitokselle oli 17.12.2009 mennessä ilmoitettu seuraavia Pandemrix-rokotteen vakavia haittavaikutuksia, joilla on ollut vähintään ajallinen yhteys rokotukseen. Rokotuksen jälkeinen haitta ei välttämättä tarkoita, että rokotus olisi sen aiheuttanut.Yli kymmenellä suomalaislapsella Suomessa ja Ruotsissa huomattiin elokuussa 2010, että lasten narkolepsiatapausten ilmaantuminen oli kohonnut ajallisessa yhteydessä sikainfluenssapandemiaan ja rokotuksiin. Suomessa oli havaittu ainakin 14 narkolepsiatapausta (keskimääräinen ilmaantuvuus 3/vuosi), ja Ruotsissa oli ilmoitettu kuusi narkolepsiatapausta mahdollisina Pandemrixin haittavaikutuksina. Tammikuussa 2011 narkolepsiatapausten lisääntymisen ja Pandemrixin yhteyttä tutkinut THL:n Kansallinen narkolepsiaryhmä totesi että mikään muu taustalla vaikuttava tekijä tuskin voi selittää taudin lisääntymistä. Tällöin rokotteen haittavaikutusrekisterissä oli 54 lapsen tai nuoren (4–19 v) narkolepsiatapausta. Uudet tutkimukset ovat herättäneen epäilyjä H1N1 viruksen kyvystä aiheuttaa narkolepsiaa rokotteesta riippumatta.


title: Pandemrix

text: Norjan lääkeviranomainen sai 1 300 haittavaikutusilmoitusta. Niistä 108:ssa ilmoitettiin maku- ja hajuaistin häiriöistä, joista 51 oli lieviä ja ohimeneviä.


title: Pandemrix

text: Saksassa maan hallitus on kieltänyt rokotteen käyttämisen ministerien, muualla työskentelevien virkamiesten sekä sotilaiden rokottamisen Pandemrixillä.


title: Pandemrix

text: Elokuussa 2010 Pandemrixin käyttö keskeytettiin. Ennen rokotuksia narkolepsiaan oli sairastunut 61 henkilöä vuodessa mutta vuonna 2010 sairastui 109 henkilöä (ero 48), sittemmin määrä on palannut normaaliksi. Korkein lisäriski oli 4-19-vuotiailla, 6 tapausta 100 000 rokotetusta. Silti jopa Pandemrix-rokotuskampanjan hyödyt ylittivät odottamattomasta narkolepsiariskistä huolimatta haitat selvästi sekä THL:n työryhmän että Euroopan lääkeviraston laskelmien mukaan. Suomessa rokote esti rekisteritietojen perusteella 80 000 sikainfluenssatartuntaa, tehohoitotapauksia ja noin 50 kuolemaa.


title: Pandemrix

text: Euroopan lääkeviraston mukaan sikainfluenssarokotteiden turvallisuudesta ja tehokkuudesta on ollut vain rajallisesti tietoa jäsenmaiden ottaessa rokotteet käyttöönsä. Massarokotusten aikana tietoja rokotteiden turvallisuudesta ja tehokkuudesta kerätään muun muassa terveyskeskuksista, asiantuntijoilta ja akateemisilta tutkimuslaitoksilta. Vastuu tutkimusten toteuttamisesta ja rahoittamisesta on pääasiassa kullakin rokotevalmistajalla.


title: Pandemrix

text: Rokotteen turvallisuutta tutkitaan rokotuskampanjan aikana erityisesti lapsilla, raskaana olevilla naisilla ja henkilöillä joiden vastustuskyky on alentunut sairauden vuoksi. Massarokotusten aikana kerätään aktiivisesti tietoja erityisesti rokotteen harvinaisista ja vakavista riskeistä, kuten Guillain-Barrén oireyhtymästä ja muista neurologisista sairauksista.


title: Pandemrix

text: Suomi on luvannut luovuttaa tietoja kansallisista rekistereistään EU:n ja rokotevalmistajien seurantatutkimuksia varten.


title: Pandemrix

text:
Terveyden ja hyvinvoinnin laitoksen (THL) ennakkokannan mukaan rokotteen piti olla turvallinen, mutta 1. helmikuuta 2011 THL myönsi selkeän yhteyden rokotuksissa käytetyn Pandemrix-rokotteen ja narkolepsiatapausten välillä.
Terveyden ja hyvinvoinnin laitos selvittää 2012 maaliskuussa onko sikainfluenssarokote Pandemrix vaikuttanut muidenkin autoimmuunisairauksien (nivelreuma, ykköstyypin diabetes, keliakia ja MS-tauti) puhkeamiseen.
Tampereen yliopiston rokotetutkimuskeskuksen johtaja, professori Timo Vesikari kritisoi THL:n Pandemrixin valintaa. Useat tutkijat sanoivat, että apuaineen takia saattaa ilmetä autoimmuunireaktioita, vaikka narkolepsiaa kukaan ei osannut ennakoida. Syksyllä 2009 Vesikari näytti esityksissään dian, jolla hän halusi osoittaa, että meneillään on maailman suurin turvallisuuskoe.
Suomessa sairastui huomattava määrä rokotettuja lapsia eli 60 infektion aikana narkolepsiaan. Heistä 52 oli rokotettuja. Terveyden ja hyvinvoinnin laitoksen laskelmien mukaan se on tilastollisesti merkitsevä ajallisen yhteyden lisäksi. Suomi on ainoa maa, jossa tällainen yhteys on osoitettu eikä haittavaikutuksen mekanismia ole kyetty selvittämään. 1.9.2011 sikainfluenssarokotteen ja narkolepsian välinen yhteys vahvistettiin. Tutkimuksen mukaan rokote kasvatti 4-19-vuotiaiden lasten ja nuorten sairastumisriskin lähes 13-kertaiseksi. Kyseessä ovat kuitenkin HLA DQB1*0602-riskiperimää kantavat henkilöt, joilla on valkosolujen perinnöllinen toimintahäiriö. Se näyttää olevan tavalla tai toisella yhteydessä skvaleenipitoisen AS03-tehosteaineen aikaansaaman vasta-aineen muodostumisen kanssa, mikä on voinut laukaista näillä henkilöillä taudinkuvan. Tätä apuainetta eli adjuvanttia ei ole kausi-influenssaa vastaan lanseeratussa kolmoisrokotteessa, vaikka siinä vuonna 2010 onkin H1N1-osa.


title: Pandemrix

text: Ruotsalainen tutkimustulos, jonka mukaan vain osa Pandemrix-eristä aiheutti kohonneen narkolepsiariskin, aiheuttaa vaikeuksia aiemmille teorioille selittää sivuvaikutuksen ilmaantumisen.


title: Pandemrix

text:
Suomalaistutkijoiden mukaan haittavaikutusten syynä oli todennäköisesti rokotteen sisältämän viruksen eräs proteiini.
Joka neljäs suomalainen on perimältään riskialtis rokotteen haittavaikutuksille.


title: Gustaf Adolf Avellan

text: Gustaf Adolf Avellan (20. toukokuuta 1785 Kokemäki – 20. joulukuuta 1859 Ahlainen) oli suomalainen kielentutkija ja kääntäjä. Hän käytti nimimerkkejä "Språkforskare", "G.A.A.", "-ll-" ja "L-o".


title: Gustaf Adolf Avellan

text: Avellanin vanhemmat olivat Kokemäen kirkkoherra, rovasti Gustaf Avellan ja Lovisa Fredrika Brander. Hän pääsi ylioppilaaksi Turussa 1798 ja suoritti tuomarintutkinnon 1805. Hänestä tuli 1806 Vaasan hovioikeuden auskultantti mutta hän ei jatkanut juristin uralla vaan siirtyi terveydellisistä syistä hoitamaan 1833–1835 hankkimaansa Ahlaisten Kellahden säteritilaa. Avellan jatkoi kuitenkin kielitieteellisiä tutkimuksia ja julkaisi myös kirjoja. Vuonna 1828 Avellan laati Suomen ensimmäisen englannin kieltä käsitelleen kielitieteellisen väitöskirjan "Reflexioner öfver engelska språkets upphof och bildning samt förhållande til andra europeiska tungomål".


title: Gustaf Adolf Avellan

text: Avellan kirjoitti artikkeleita Mnemosyne-aikakauslehteen ja hän käänsi myös runoutta muun muassa Goethen ja Schillerin runoja.


title: Gustaf Adolf Avellan

text: Gustaf Adolf Avellan oli naimisissa vuodesta 1828 Kallista Fredrika Tennbergin (k. 1868) kanssa. Heidän poikansa kunnallisneuvos ja valtiopäivämies Edvin Avellan tunnettiin myös muun muassa Johan Ludvig Runebergin runojen suomentajana.


title: HMS Abingdon

text: HMS Abingdon (viirinumero N23 ja toukokuusta 1940 alkaen J23) Britannian Kuninkaallisen laivaston Hunt-luokan miinanraivaaja.


title: HMS Abingdon

text: "HMS Abingdon" palveli palvelukseen otettaessa Aegeanmeren laivueessa. Alus oli sijoitettuna 1919–1935 reserviin, jolloin sen sijoituspaikkana oli Malta. Alus liitettiin uudelleen palvelukseen otettaessa Kiinan laivastoasemalle 2. miinanraivaajalaivueeseen. Se poistettiin uudelleen palveluksesta huhtikuussa 1937 Singaporessa, jonne se sijoitettiin reservialuksena.


title: HMS Abingdon

text: Se palasi palvelukseen 28. elokuuta 1939 Singaporessa. Alus suoritti syyskuussa koeajoja ja valmistautui miinalaivueen johtajan tehtäviin Singaporessa. Laivueeseen liitettiin sen Singaporeen sijoitetut sisaralukset "HMS Aberdare", "HMS Bagshot", "HMS Derby", "HMS Fareham", "HMS Harrow" ja "HMS Huntley".


title: HMS Abingdon

text: Alus määrättiin joulukuussa 1939 Maltalle. Se siirtyi alkuvuoden 1940 aikana Välimerelle. Aleksandriassa alus siirrettiin heinäkuuksi telakalle ja se saapui elokuussa Maltalle.


title: HMS Abingdon

text: Vuoden lopun alus raivasi yhdessä "HMS Fermoyn" kanssa Maltan koillispuolella olevia italialaisia miinoitteita. Se raivasi tammikuussa 1941 Valettan sataman sisääntuloreittiä varmistaakseen turvallisen kulun satamaan ja sieltä pois. Saksan ilmavoimat pudotti helmikuussa satama-alueelle ensimmäiset akustisilla ja magneettisilla sytyttimillä varustetut miinat.


title: HMS Abingdon

text: Alus vaurioitui 10. huhtikuuta 1941 akustisen miinan räjähtäessä ja se siirrettiin telakalle jo seuraavana päivänä. Kesäkuussa palvelukseen palannut alus jatkoi satamaan saapuvan liikenteen suojaamista. Se raivasi 21. joulukuuta neljä miinaa apunaan kolme tilapäisraivaajaa. Alus joutui 30. joulukuuta Junkers Ju 88 koneiden hyökkäyksen kohteeksi ja seuraavana päivänä kahden Me109:n tykkitulen kohteeksi, jolloin alus vaurioitui ja sen miehistöstä seitsemän haavoittui.


title: HMS Abingdon

text: Jatkuvan ilmauhan vuoksi vuoden 1942 alusta miinanraivaus muutettiin yöllä tehtäväksi. Alus siirrettiin 28. tammikuuta telakalle huoltoon, jossa sille asennettiin myös yksi Oerlikonin valmistama 20 millimetrin ilmatorjuntatykki. Alus palasi palvelukseen helmikuussa.


title: HMS Abingdon

text: "HMS Abingdon" kärsi 1. huhtikuuta vaurioita ilmahyökkäyksessä ja se siirrettiin odottamaan pääsyä telakalle. Alus kärsi 5. huhtikuuta lisää vaurioita kahdesta lähelle osuneesta Italian ilmavoimien pudottamasta pommista, jolloin sen perä murtui. Alus oli ajettava matalikolle uppoamisen estämiseksi, missä se todettiin korjauskelvottomaksi. Euroopan sotatoimien päätyttyä alus sijoitettiin poistolistalle ja se myytiin romutettavaksi 1950.


title: Günter Schabowski

text: Günter Schabowski (4. tammikuuta 1929 – 1. marraskuuta 2015 Berliini) oli saksalainen poliitikko. Hän oli Itä-Saksan kommunistipuolueen politbyroon jäsen (1984-1989) ja Neuvostoliiton Berliinin-miehitysvyöhykkeen puoluejohtaja (1985-1989), joka marraskuussa 1989 ilmoitti vahingossa lehdistötilaisuudessa, että Berliinin muuri avataan.


title: Günter Schabowski

text: Schabowski kuului toisen maailmansodan aikana ryhmäjohtajana Saksan natsipuolueen nuorisojärjestöön, Hitler-nuorisoon. Sodan jälkeen hän liittyi kommunistien johtamien ei-vapaiden ammattiyhdistysten järjestöön, Saksan vapaaseen ammattiyhdistysten liittoon 1946 sekä kommunistiseen nuorisojärjestöön, Saksan vapaaseen nuorisoon 1950 ja tuli kommunistipuolueen varsinaiseksi jäseneksi 1952.


title: Günter Schabowski

text: Saksan jälleenyhdistyttyä Schabowski sai kolmen vuoden vankeustuomion osavastuullisena Berliinin muurin ylittäjien ampumiseen.


title: Matthew Gregory Lewis

text: Matthew Gregory Lewis (9. heinäkuuta 1775 – 14. toukokuuta 1818) oli englantilainen prosaisti ja näytelmäkirjailija, josta usein käytetään nimitystä ”Monk” Lewis hänen maineikkaan goottilaisen romaaninsa "Munkki" vuoksi.


title: Matthew Gregory Lewis

text: Matthew Lewis suunnitteli diplomaatin uraa ja vietti pääosan lomistaan ulkomailla opiskelemassa nykykieliä. Vuonna 1794 hän meni Haagiin Britannian lähetystön lähetystöavustajaksi. Vaikka hän oli siellä vain muutaman kuukauden, juuri siellä hän kirjoitti kymmenessä viikossa romanssinsa "Ambrosio, or The Monk", joka ilmestyi seuraavana kesänä. Se toi Lewisille heti kuuluisuutta, mutta jotkut jaksot teosta olivat luonteeltaan sellaisia, että noin vuoden kuluttua sen ilmestymisestä sen myyntiä rajoitettiin. Lewis julkaisi toisen painoksen, josta hän poisti ne kohdat, joita ei pidetty hyväksyttävinä, mutta säilytti paljolti sen kauhuluonnetta. Lordi Byron kirjoitti teoksessa "English Bards and Scotch Reviewers": ”Ihmeidentekijä Lewis, Monk tai bardi, joka mielelläsi haluaisit tehdä Parnassos-vuoresta hautausmaan; jopa itse Saatana voisi pelätä asua kanssasi ja näkisi päässäsi syvän helvetin.” Myös markiisi de Sade kiitti Lewisiä esseessään ”Idee sur les romans” (1800).


title: Matthew Gregory Lewis

text: Mikä "Munkin" heikkous, eettinen tai esteettinen, sitten olikin, teos ei haitannut Lewisin vastaanottoa parhaisiin seurapiireihin; hänet huomattiin myönteisessä mielessä hovissa, ja melkein heti kun hän tuli täysi-ikäiseksi, hän sai paikan alahuoneesta parlamentin jäsenenä (MP) Hindonista Wiltshiresta. Muutaman vuoden kuluttua, joiden aikana hän ei käyttänyt parlamentissa puheenvuoroa kertaakaan, hän vihdoin luopui parlamenttiurasta. Hänen taipumuksensa suuntautuivat kokonaan kirjallisuuteen, ja hänen näytelmänsä "The Castle Spectre" (1796) pysyi pitkään ohjelmistossa. "The Minister" (käännös Friedrich Schillerin teoksesta "Kabale und Liebe"), "Rolla" (1797, käännös August von Kotzebuen teoksesta) ja runsaasti muita ooppera- ja murhenäytelmäkappaleita ilmestyi perä perää. "The Bravo of Venice", saksasta käännetty romanssi, ilmestyi 1804; "Munkin" jälkeen se on hänen tunnetuin teoksensa. Isänsä kuoltua hän peri suuren omaisuuden, ja vuonna 1815 hän lähti Länsi-Intiaan katsomaan omistuksiaan. Neljä kuukautta kestäneen matkan aikana hän kirjoitti päiväkirjan "Journal of a West Indian Proprietor", joka ilmestyi hänen kuolemansa jälkeen 1833. Toiselle Jamaikan-matkalle hän lähti 1817 halutessaan tutustua paremmin orjaväestön tilanteeseen ja kohentaa heidän olojaan. Trooppisen ilmaston aiheuttamat rasitukset aiheuttivat hänelle kuumeen, josta seurasi kotimatkalla kuolema. Lewisilla oli kaksi kiinteistöä, Cornwallin tila Westmorelandissa ja Hordleyn tila St Thomasissa idässä. Orjarekisterien mukaan Hordleyn hän omisti yhdessä George Scottin ja Matthew Henry Scottin kanssa, ja hän osti heidän osuutensa 1817.


title: Matthew Gregory Lewis

text: Lewis kävi Percy Bysshe Shelleyn ja Mary Shelleyn luona Genevessä Sveitsissä kesällä 1816 ja kertoi viisi kummitustarinaa, jotka Shelley kirjoitti päiväkirjaansa "Journal at Geneva (including ghost stories) and on return to England, 1816", jonka hän aloitti 18. elokuuta ja joka julkaistiin hänen kuolemansa jälkeen.


title: Matthew Gregory Lewis

text: Kaksiosainen "The Life and Correspondence of M. G. Lewis" ilmestyi 1839. Hänen ensimmäinen romaaninsa "The Effusions of Sensibility" jäi keskeneräiseksi.


title: Harvinaiset-verkosto

text: Harvinaiset-verkosto on sosiaali- ja terveysalalla toimivien järjestöjen ja säätiöiden ylläpitämä yhteistyöverkosto. Se on keskittynyt harvinaista sairauksista ja vammoista tiedottamiseen. Sen lisäksi Harvinaiset-verkosto pyrkii parantamaan kohderyhmänsä asemaa mm. terveydenhuollossa sekä tekemään yhteistyötä eri viranomaistahojen kanssa.


title: Harvinaiset-verkosto

text: Verkoston kattojärjestönä on EURORDIS, joka on harvinaisten sairauksien kansainvälinen etujärjestö. Suomen Harvinaiset-verkosto on ollut mukana sen projekteissa.


title: Harvinaiset-verkosto

text: Euroopan neuvosto antoi vuonna 2009 harvinaisia sairauksia koskevan suosituksen, jonka tavoitteena on kansallisten ohjelmien aikaansaaminen jäsenvaltiossa vuoden 2013 loppuun mennessä. Suomessa sosiaali- ja terveysministeriön (STM) kokoama asiantuntijoiden muodostama Harvinaiset sairaudet -ohjausryhmä on aloittanut työnsä elokuussa 2012. Harvinaiset-verkosto on mukana ohjausryhmässä.


title: Harvinaiset-verkosto

text: Harvinaiset sairaudet ja vammaryhmät on jaoteltu Suomessa sairaus- ja vammaryhmittäin eri yhteisöille, joilla on omat resurssikeskuksensa. Esimerkiksi Osteogenesis Imperfectaa sairastavien resurssikeskus on Invalidiliitto, kun taas akuuttia disseminoitunutta enkefalomyeliittä (ADEM) sairastavien resurssikeskus on MS-liitto.


title: Harvinaiset-verkosto

text: Verkostoa ylläpitävät yhteisöt ovat Epilepsialiitto, Hengitysliitto, Iholiitto, Invalidiliitto, Kehitysvammaisten Tukiliitto, Kuuloliitto, Lihastautiliitto, Munuais- ja maksaliitto, Näkövammaisten Keskusliitto, Orton Invalidisäätiö, Rinnekoti-Säätiön Lasten kuntoutuskoti, Suomen MS-liitto, Suomen Parkinson-liitto, Suomen Potilasliitto, Suomen Reumaliitto, Suomen Sydänliitto ja Väestöliiton perinnöllisyysklinikka.


title: Corey Belser

text: Corey Belser (s. 22. marraskuuta 1982 Nürnberg, Saksa) on yhdysvaltalainen koripalloilija, joka pelaa tällä hetkellä Espoon Hongassa.


title: Corey Belser

text: Belser pelasi lukiossa sekä koripalloa, että amerikkalaista jalkapalloa. Hän pelasi yliopistokoripalloa San Diegon yliopistossa kolme kautta. Kauden 2003–2004 hän joutui olemaan kokonaan sivussa loukkaantumisen takia. Toiseksi viimeisenä yliopistokautenaan hän teki 6,4 pistettä ja otti 5,0 levypalloa ottelua kohden. Ensimmäisen ammattilaiskautensa Belser aloitti Kreikan pääsarjan Olympia Larissassa. Kausi ei sujunut kentän ulkopuolella parhaalla mahdollisella tavalla, sillä hän oli lähellä menettää sopimuksensa baaritappelun jälkeen. Baaritappelussa oli mukana myös Matt Walsh, mutta kaksikko selvisi välikohtauksesta ainoastaan kuukauden palkanmenetyksellä. Vuoden 2008 lopulla Belser joutui leikkaukseen, joka piti hänet poissa marraskuuhun 2008 saakka. Kauden 2008–2009 aikana Belser teki 10,2 pistettä ja otti 3,9 levypalloa ottelua kohden. Hän aloitti kauden 2009–2010 Arisissa, mutta kun joukkue ei onnistunut saamaan paikkaa Euroliigaan, Belser vapautettiin. Marraskuussa hän siirtyi Espoon Honkaan. Belser voitti Hongan paidassa koripallon Suomen Cupin ja edusti joukkuetta 18 ottelussa. Helmikuun alussa 2010 Belser käytti sopimuksessaan ollutta pykälää, jonka mukaan hän saattoi purkaa sopimuksen, jos Gordon Herbert ei toimisi enää joukkueen valmentajana. Kolme päivää tämän jälkeen hän siirtyi Politekhnika-Halychynaan loppukauden kestäneellä sopimuksella. Kaudeksi 2010–2011 Belser palasi Honkaan.


title: Pro Life Suomi

text: Pro Life Suomi, täydelliseltä nimeltään "Ihmisoikeusjärjestö Pro Life Suomi ry", on suomalainen abortteja vastustava järjestö, joka on perustettu vuonna 2005. Järjestön puheenjohtajana toimii viulunsoiton opettaja Hanna Brummer ja varapuheenjohtajana pastori ja Helsingin kaupunginvaltuutettu (KD) Mika Ebeling.


title: Pro Life Suomi

text: Järjestö toimii yhteistyössä eritoten ruotsalaisen MänniskoRätt för Ofödda (MRO) -järjestön ja yhdysvaltalaisen Center for Bioethical Reform (CBR) -järjestön kanssa. Järjestöille yhteistä on käyttää toiminnassaan huomiota herättävää kuvamateriaalia.


title: Pato (täsmennyssivu)

text: Pato tarkoittaa seuraavia asioita:


title: Euroopan unionin perusoikeuskirja

text: Euroopan unionin perusoikeuskirja, usein lyhyesti vain "perusoikeuskirja", on asiakirja, jossa määritellään Euroopan unionin tasolla pätevät perusoikeudet. Perusoikeuskirjassa nämä oikeudet on ensimmäistä kertaa määritelty laajasti ja ymmärrettävästi. Perusoikeuskirja julkaistiin jo vuonna 2000 Nizzan hallitusten välisessä konferenssissa ja uudestaan hieman muokattuna vuonna 2007, mutta tuolloin se ei vielä ollut oikeudellisesti sitova. Lissabonin sopimus sisältää kuitenkin sitovan viittauksen perusoikeuskirjaan, joten vastedes se pätee koko EU:ssa lukuun ottamatta Isoa-Britanniaa, Puolaa ja Tšekkiä, jotka neuvottelivat siihen poikkeuksen.


title: Euroopan unionin perusoikeuskirja

text: Perusoikeuskirjan määräykset velvoittavat myös jäsenvaltioita silloin kun kyse on unionin oikeuden soveltamisesta kansallisella tasolla.


title: Algerian sisällissota

text: Algerian sisällissota käytiin 1991–2002 Algerian hallituksen ja aseellisten islamilaisryhmien välillä. Sisällissota vaati yli 100 000 ihmisen hengen.


title: Algerian sisällissota

text: Algeriassa sama puolue FLN, oli ollut vallassa itsenäistymisestä asti ja Chadli Bendjedid presidenttinä vuodesta 1979 lähtien. Bendjedidin kaudella ääri-islamilaisuus alkoi voimistua maassa ja kun 1991 järjestettiin ensimmäiset vapaat vaalit islamistinen FIS olisi voittanut vaalit, mutta armeija esti puolueen valtaannousun mitätöimällä ensimmäisen kierroksen vaalituloksen. Tästä alkanut sotilaallinen sorto ja attentaatit käynnistivät sisällissodan joulukuussa 1991.


title: Algerian sisällissota

text: Tammikuussa 1992 valittu uusi presidentti Mohamed Boudiaf kuoli pommi-iskussa saman vuoden kesäkuussa. Boudiafin seuraajaksi nimitettiin Ali Kafi ja vuonna 1994 presidentiksi nimitettiin Liamine Zéroual. Armeija otti yhteen muslimimilitanttien kanssa verisesti, ja molemmat osapuolet syyllistyivät siviilien joukkomurhiin. Zéroualin seuraaja Abdelaziz Bouteflika on hallinnut vuodesta 1999 lähtien. Bouteflika vaihtoi politiikkaa ja armahti useita islamisteja ja onnistui siten rauhoittamaan sisällissotaa, mikä lopulta sai aikaan löyhän rauhan 2002.


title: Algerian sisällissota

text: Vihamielisyydet ovat jatkuneet vielä rauhan jälkeenkin. Syyskuussa 2003 armeijan ja islamistien yhteenotossa sai surmansa 150 kapinallista ja salafistien terroristijohtaja Nabil Sahraouin tapettiin kesäkuussa 2004. Hänen seuraajansa Amari Saifi vangittiin myöhemmin Tšadissa.


title: Kemiallinen pesu

text: Kemiallisessa pesussa vaate kastellaan märäksi perkloorietyleeni-nimisellä liuottimella ja höyrytetään kuivaksi lämpimällä ilmalla. Toisin kuin vesipesu, kemiallinen pesu ei turvota kankaan kuituja jolloin kangas ei kutistu, veny tai nukkaannu. Kemiallinen pesu tehdään koneellisesti pesuloissa. Perkloorietyleeni on hyvä rasvaliuotin, jolla myös vahat ja jotkin muovit saadaan irtoamaan. Tehokkuudestaan huolimatta se on kankaan väreille vettä selvästi ystävällisempi.


title: Kemiallinen pesu

text: Jotkin materiaalit eivät kuitenkaan kestä kemiallista pesua. Tällaisia ovat mm. PVC, erilaiset koristepaljetit ja erikoisnapit, polyuretaani ja alumiini. Nämä materiaalit saattavat vaurioitua kemiallisessa pesussa, joten ne on syytä pestä emulsiopesussa.


title: Kemiallinen pesu

text: Tyypillisiä kemiallisessa pesussa pestäviä tuotteita ovat miesten puvut, pikkutakit, housut, jakkupuvut, leningit, hameet, kodin tekstiilit, ryijyt ja raanut.


title: Kemiallinen pesu

text: Perkloorietyleeni on ympäristölle vaarallinen aine. Esimerkiksi pesula jolla on Joutsenmerkki ei voi käyttää perkloorietyleeniä. Käytännössä Joutsenmerkin voi saada vain sellainen pesula, joka käyttää hiilidioksidipesua.


title: Kemiallinen pesu

text: 1950-luvun Emännän tietokirjassa esitellään tapa pestä silkkipukuja, vaaleita kenkiä ja käsilaukkuja itse ulkosalla bensiiniin kastamalla ja harjaamalla. Menetelmä on erittäin palovaarallinen.


title: Neuvostoliiton käsipallomaajoukkue

text: Neuvostoliiton käsipallomaajoukkue edusti Neuvostoliittoa miesten kansainvälisissä käsipallo-otteluissa.


title: Neuvostoliiton käsipallomaajoukkue

text: Neuvostoliiton maajoukkue voitti vuosina 1976-1988 kaksi olympiakultaa ja yhden olympiahopean. Maailmanmestaruuskilpailuissa maajoukkue saavutti vuosina 1978-1990 yhden mestaruuden ja kaksi hopeasijaa. Neuvostoliiton hajotessa vuonna 1991 pirstaloitui myös sen käsipallomaajoukkue. Vuosi maan hajoamisen jälkeen entiset Neuvostoliiton tasavallat osallistuivat Barcelonan kesäolympialaisiin yhteisellä IVY:n joukkueella.


title: Kervanto

text: Kervanto oli kylä Kalastajasaarennon pohjoisosassa Pummanginvuonon pohjoisrannalla Petsamon kunnan koillisosassa, jonka Suomi vuonna 1940 luovutti Neuvostoliitolle. Kervannon naapurikyliä olivat pohjoisessa Vaitolahti ja etelässä Pummanginvuonon etelärannalla Pummanki, idässä Kervanto rajoittui Neuvostoliittoon ja lännessä mereen. Kervantoon, kuten muihinkaan Kalastajasaarennon kyliin, ei ollut Suomen aikana tieyhteyttä vaan liikenne hoidettiin laivoilla. Nykyisin kylä on asumaton ja se sijaitsee Petsamon kaupunkikunnan pohjoisosassa Petsamon piirissä Murmanskin alueella Venäjällä. Kervannon edustalla Pummanginvuonossa ovat Kiisaaret, joista suurin on Lunnisaari ja sen pohjoispuolella luodoista koostuva ryhmä Laassat.


title: Kervanto

text: Petsamon ensimmäisessä koulupiirijaossa vuonna 1921 Kervanto kuului Pummangin koulupiiriin. Kervannolta ei kuitenkaan ollut tieyhteyttä Pummankiin ja niinpä vuonna 1923 perustettiin pohjoisen Kalastajasaarennon käsittänyt Vaitolahden koulupiiri. Piirin supistettu koulu sijaitsi Vaitolahdessa. Kervantolaisten koulumatka Vaitolahteen kulki aavan tunturin yli.


title: Kervanto

text:
Vuoden 1929 henkikirjoituksen mukaan Kervannossa oli 79 asukasta, jotka kaikki olivat suomalaisia.
Asukasluvun kehitys:


title: Kervanto

text: Talvisodan syttyessä Kervannon evakuointi myöhästyi ja Kervanto jäi Neuvostoliiton miehityksen alaisuuteen. Kyläläiset saivat jäädä aluksi koteihinsa, mutta talvella 1940 heidät siirrettiin Kuolan niemimaalle. Moskovan rauhan solmimisen jälkeen kervantolaiset palautettiin Suomeen. Tosin kotiin Kervantoon he eivät päässeet, koska se oli luovutettu muun Kalastajasaarennon mukana Neuvostoliitolle rauhanehtojen mukaisesti.


title: Kervanto

text: Jatkosodan aikana Kervantoa, kuten muutakaan Kalastajasaarentoa ei vallattu takaisin.


title: Hindon

text: Hindon keskikokoinen kylä Englannin Wiltshiressa 26 km Salisburysta länteen ja 11 km Warminsterista etelään. Se on alueella, joka on määritelty erityisen luonnonkauniiksi (AONB) Se oli aiemmin menestyvä pikku kaupunki, jossa oli oma tori, mutta nyt se on hiljainen maalaiskylä, jossa asuu muualla työssäkäyviä, eläkeläisiä ja lomanviettäjiä. Sen väkiluku on 500.


title: Hindon

text: Kaupungissa sattui suuri tulipalo vuonna 1754, jolloin 144 rakennusta paloi maan tasalle. Apua talonsa menettäneille saatiin kaikkialta Etelä-Englannista. Tulipalon jälkeen kaupunki nousi takaisin kukoistukseensa, mutta rautatien rakentaminen kulkemaan sen ohi sai aikaan, että se vaipui hiljaiseksi maalaiskyläksi ja menetti myös kuusisataavuotisen virallisen kaupunkiaseman.


title: Anne Ramsey

text: Anne Ramsey (1. syyskuuta 1929 – 11. elokuuta 1988) oli yhdysvaltalainen näyttelijä. Hän esiintyi muiden muassa elokuvissa "Arkajalat" (Richard Donner, 1985) ja "Heitä mami junasta" (Danny DeVito, 1987).


title: Anne Ramsey

text: Ramseyn alkuperäinen nimi oli Anne Mobley. Hän syntyi Omahassa, Nebraskassa, ja opiskeli Bennington Collegessa. Hän oli vuodesta 1954 kuolemaansa naimisissa näyttelijäkollegansa Logan Ramseyn kanssa. Hän esiintyi alun perin teatterissa, mutta aloitti elokuvauran 1970-luvulla. Hän voitti vuosina 1986 ja 1988 Saturn-palkinnot. Vuonna 1988 hän oli lisäksi ehdolla Golden Globen ja parhaan naissivuosan Oscar-palkinnon saajaksi.


title: Anne Ramsey

text: Ramsey kuoli Los Angelesissa kurkkusyöpää sairastettuaan.


title: DJ Falcon

text: DJ Falcon (oik. Stéphane Quême) on Pariisissa syntynyt ranskalainen house-DJ ja musiikkituottaja. DJ Falcon julkaisi ensimmäisen "Hello My Name Is DJ Falcon" -nimisen albuminsa Roulé-levy-yhtiön kautta vuonna 1999. Albumi julkaistiin 12 tuuman vinyylinä.


title: DJ Falcon

text: DJ Falcon kuuluu Daft Punkista tutun Thomas Bangalterin kanssa Together-nimiseen french house -duoon. Duo on julkaissut kaksi singleä: "Together" ja "So Much Love to Give".


title: DJ Falcon

text: Falconin veli on Delphine Quême (Quartet) ja serkku Alan Braxe (Alain Quême). Kummatkin ovat muusikoita.


title: BB Parallel World

text: BB Parallel World on Antic Cafe -nimisen yhtyeen neljäs albumi. Se on julkaistu vuonna 2009.


title: Mr. Sam

text: Samuel Paquet (s. 28. helmikuuta 1975 Tourcoing), tunnetaan paremmin taiteilijanimellään Mr. Sam, on ranskalainen tekno/trance/house DJ, musiikkituottaja ja remixaaja.


title: Paul Tiililä

text: Paul Tiililä (s. 22. lokakuuta 1931 Viipuri) on mm. suomalainen postitaiteilija.


title: Paul Tiililä

text:
Tiililä on työskennellyt uransa aikana erilaisissa hallinnollisissa tehtävissä, ennen eläkkeelle jäämistään Nokia Oy:ssä tiedotuksen ja henkilöstöpalvelun osastopäällikkönä. Eläkevuosinaan hän on toiminut muun muassa Pälkäneen seudun kansalaisopiston italian kielen tuntiopettajana (1989–1994) ja journalistina sekä harrastanut aktiivisesti kuvataiteen tekemistä. Vuoteen 1972 saakka hän kirjoitti myös ahkeraan Aamulehteen nimimerkillä "G. Perälä", mutta on ehkä Suomen kaikkien aikojen tuotteliain mielipidekirjoittaja. Hänen kirjoituksiaan on julkaistu vuodesta 1948 alkaen yli 80 eri julkaisussa, myös Italiassa ja Sveitsissä. Tiililä lahjoitti 2014 koko postitaiteen kokoelmansa – kaikkiaan noin 2 000 teosta – Suomen Postimuseolle.
Taiteilijana hänet kutsuttiin 2003 Venetsian biennaalin Extra50-oheistapahtumaan yhdessä Ilkka-Juhani Takalo-Eskolan kanssa ja 2008 hän osallistui Pekingin olympialaisten viralliseen taidetapahtumaan "Olympic Fine Arts 2008" yhdessä taidemaalari Bambu Hellstedtin kanssa. Hän saa jatkuvasti kutsuja ulkomailta ja on parhaillaan mukana kahdessakin laajassa näyttelyssä kauko-idässä, Intiassa joulukuussa sekä Bangladeshissa (joulukuu 2015-tammikuu 2016).


title: Paul Tiililä

text: Hän on pitänyt yksityisnäyttelyitä ja ollut mukana yhteisnäyttelyissä eri puolilla maailmaa. Paul Tiililä on postitaiteilijana osallistunut yli 900 tapahtumaan ja näyttelyyn.


title: Paul Tiililä

text:
Hän toimi perustamansa Eurooppalainen Kulttuuriyhdistys ry:n puheenjohtajana 1998–2008 ja oli ns. Pekingin olympiataiteilijoitten kansainvälisen järjestön Olympia Fine Arts Association OFAA:n puheenjohtaja 2008–30.6.2011. Vuonna 2012 hän perusti World Art Games -tapahtuman Suomen osaston (National Committee) ja oli sen puheenjohtaja yhden vuoden, on nyt WAG-organisaation Honorary Boardin jäsen.
Tiililä oli Tampereen kaupunginvaltuuston ja sosiaalilautakunnan jäsen 1969–1972. Nokian "Kirjeitä"-henkilöstölehden päätoimittaja hän oli 1975–1980. Hän kirjoitti myös koko Nokia-konsernia koskevan Henkilöstöpolitiikka-nimisen ohjekirjasen 1975.


title: Paul Tiililä

text: Tiililän kuvataiteen teoksia on useissa kokoelmissa, muun muassa Emil Cedercreutzin museo, Harjavalta, 1994, Detroitin Museum of New Art (MONA), 2001. Postimuseo, Helsinki, 2004, Julistemuseo, Lahti, 2007. Hän kuitenkin luonnehtii itseään harrastetaiteilijaksi.


title: Paul Tiililä

text: Tiililä on kirjoittamassa muistelmiaan, joihin hän tallentaa arvostamiaan herrasväen tapoja.


title: Paul Tiililä

text: Paul Tiililän isoisä oli rehtori Kaarlo Tiililä ja setä dogmatiikan professori Osmo Tiililä. Paul Tiililä asuu Pälkäneellä. Hänen vaimonsa Rauni Tiililä on ollut aktiivinen Pälkäneen paikallispolitiikassa.


title: Heitä mami junasta

text: Heitä mami junasta ("Throw Momma from the Train") on vuonna 1987 valmistunut komediaelokuva. Se oli Danny DeViton ensimmäinen ohjaustyö. Hän myös näyttelee yhtä pääosaa Billy Crystalin, Kim Greistin, Anne Ramseyn ja Kate Mulgrew’n ohella.


title: Heitä mami junasta

text: Elokuvan tarina on parodiamukaelma Hitchcockin klassikkoelokuvasta "Muukalaisia junassa". Kirjoittajapiirin vetäjä Larry Donner (Crystal) saa ryhmäänsä omituisen Owen Liftin (DeVito), jolla on päähänpinttymänä päästä eroon äidistään (Ramsey).


title: Heitä mami junasta

text: Kati Sinisalo piti vuoden 1994 Video-oppaassa elokuvan huumoria osoittelevana, mutta nautti Barry Sonnenfeldin kuvaustyöstä ja joistakin visuaalisista vitseistä. Hän antoi elokuvalle kaksi tähteä viidestä.


title: Juoppolintu

text: Juoppolintu tai limulintu on Miles V. Sullivanin Yhdysvalloissa vuonna 1946 patentoima eräänlainen lämpövoimakoneperiaatteella toimiva koriste-esine, joka matkii altaasta juovaa lintua. Joskus juoppolintua saatetaan virheellisesti pitää ikiliikkujana.


title: Juoppolintu

text: Juoppolintu koostuu rakenteellisesti kahdesta lasisäiliöstä, joita yhdistää pitkä lasiputki. Toinen lasisäiliö muodostaa juoppolinnun pääosan (yläosa) ja toinen vatsaosan (alaosa). Lisäksi tämä lasirakenne on kiinnittetty tappiliitoksella juoppolinnun tukijalkoihin ja se on täytetty helposti höyrystyvällä aineella (nykyaikana yleensä dikloorimetaanilla). Huomioitavaa on myös, että lasiputki jatkuu vielä hieman vatsaosan muodostavan lasisäiliön sisälle toisin kuin pääosassa.


title: Juoppolintu

text: Juoppolinnun pään muodostava lasisäiliö on koristeltu ja päällystetty materiaalilla, joka pystyy imemään itseensä nestettä.


title: Juoppolintu

text: Kun juoppolinnun pääosaa ympäröivä imukykyinen materiaali on kostea, kosteus alkaa haihtua huoneenlämmössä materiaalista ja pääosa viilenee. Samalla dikloorimetaanihöyry alkaa viilenemisen johdosta tiivistyä pääosassa ja aiheuttaa paine-eron vatsaosan ja pääosan välille.


title: Juoppolintu

text: Höyryn paine-eron vuoksi dikloorimetaanineste pyrkii poistumaan suurempipaineisesta vatsaosasta lasiputkeen ja pääosaan ja saa pääosan painavammaksi nesteen siirtyessä sinne. Yläpainoinen juoppolintu kallistuu akselilla vesikulhoon juoma-asentoon ja neste siirtyy vatsaosasta pääosaan niin, että säiliöt yhdistävän lasiputken alaosa ei ole enää vatsaosassa olevan nesteen peittämä. Samalla myös pääosan imukykyinen materiaali imee itseensä vettä vesikulhosta.


title: Juoppolintu

text: Seuraavaksi paine-eron tasaantuessa höyrykuplat alkavat siirtyä takaisin putkeen ja päähän. Samalla neste päässä alkaa valua takaisin vatsaosaan painovoiman vaikutuksesta, tehden linnusta jälleen alapainoisen. Tämä kallistaa linnun jälleen pystyasentoon ja prosessi palautuu alkutilaan. Lintu jatkaa liikettään niin kauan kuin sen nokka yltää veteen.


title: Haavisto

text: Haavisto voi tarkoittaa seuraavia:


title: VYP (Voice of the Young People)

text: VYP (Voice of the Young People) on R&B-laulaja Lil Maman debyyttialbumi. Albumi julkaistiin Isossa-Britanniassa 28. huhtikuuta 2008 ja Yhdysvalloissa seuraavana päivänä.


title: VYP (Voice of the Young People)

text: Albumia myytiin ilmestymisviikollaan 19 000 kappaletta, ja sijoituksena oli Billboard 200 -listan 25. sija. Nyt albumia on myyty Yhdysvalloissa 70 000 kappaletta.


title: Jukka Kolehmainen

text: Jukka Kolehmainen (s. 11. huhtikuuta 1972) on vuonna 1989 perustetun Abhorrence-yhtyeen solisti, HeavyDJ's kollektiivin DJ, musiikkikriitikko ja -journalisti. Kirjoittanut Suomi Finland Perkele Metal Magazine musiikkilehteen ja Imperiumi.net sekä Meteli.net -sivustoille. Vieraillut vokalistina Amorphiksen keikoilla, "tanssijana" Kyyrian keikoilla, vierailevana vokalistina Paskajäniksen omakustanteella sekä Stench of Decay -yhtyeen ensimmäisellä demolla. Järjestäjänä Club Planet Caravan sekä Psychotropic Caravan Festival tapahtumissa.


title: Şuşa

text: Şuşa (azerinkielinen nimi, ; ) on kaupunki Azerbaidžaniin virallisesti kuuluvassa Vuoristo-Karabahissa. Se sijaitsee Karabahin vuoriharjanteen juurella 11 kilometriä Stepanakertista etelään. Kaupunki on Şuşan piirin keskus. Sen kautta kulkee Yevlaxin, Stepanakertin ja Nahitševanin välinen maantie. Asukkaita oli vuonna 2013 noin 4 600 henkeä (15 039 vuonna 1989). Azerbaidžanin tilastokeskuksen arvio väkiluvuksi (21 900 as., 2014 alussa) poikkesi huomattavasti paikallisesta arviosta.


title: Şuşa

text: Şuşan perusti rajalinnoitukseksi Karabahin kaanikunnan hallitsija Panakh-kaani vuonna 1747. Vuonna 1805 se liitettiin Venäjään, minkä jälkeen se oli tärkeä kauppakaupunki. Vuonna 1840 siitä tuli Jelizavetpolin lääniin kuuluneen kihlakunnan keskus. 1800-luvun ajan kaupungin porvariluokka kasvoi ja kaupunkiin rakennettiin kirkkoja, moskeijoita, leveitä katuja ja useita uusklassisia rakennuksia. Se tuli tunnetuksi Azerbaidžanin konservatoriona, sillä se tuotti useita muusikkoja ja säveltäjiä. Kaupungin merkitys väheni vuoden 1905 jälkeen, jolloin se kärsi suuria tuhoja kaupungin muslimien ja kristittyjen välisissä yhteenotoissa. Vielä suurempia tuhoja se kärsi vuonna 1920, jolloin Azerbaidžanin armeija tuhosi sen armenialaisen kaupunginosan. Kymmenisen vuotta myöhemmin kaupungissa vieraillut venäjänjuutalainen runoilija Osip Mandelštam kuvaili sitä aavekaupungiksi.


title: Şuşa

text: Vuodesta 1923 kaupunki kuului Vuoristo-Karabahin autonomiseen alueeseen. Stepanakertista tuli autonomisen alueen pääkaupunki ja Şuşasta kehittyi samalla alueen azeriväestön keskus. Vuoristo-Karabahin konfliktin kärjistyessä vuonna 1988 kaupungista tuli yksinomaan azerien asuttama linnake armenialaisten autonomisen alueen sisällä. Sodan puhjettua armenialaiset valtasivat sen toukokuussa 1992 ja tuhosivat siitä suurimman osan. Sittemmin armenialaiset ovat tehneet kaupungissa joitakin korjauksia ja esimerkiksi sen armenialainen kirkko on jälleenrakennettu. Suuri osa kaupungista on kuitenkin edelleen tyhjillään, mukaan lukien sen kaksi moskeijaa. Kaupungin kohtalosta on tullut yksi tärkeimmistä Vuoristo-Karabahin konfliktin päättämistä koskevien neuvottelujen kiistakysymyksistä. Armenialaiset pelkäävät, että kaupungista muodostuisi jälleen azerien tukikohta, kun taas paenneet azerit eivät halua luopua vaatimuksistaan kaupungin suhteen.


title: Şuşa

text: Ennen Azerbaidžanin ja Armenian välistä sotaa Şuşassa oli silkki- ja pienteollisuutta. Se tunnettiin myös ikivanhana matonkudonnan keskuksena. Kaupungissa oli historiallinen museo ja säveltäjä Üzeyir Hacıbəyoville omistettu kotimuseo. Şuşa oli suosittu matkailukohde, jonka ympärillä sijaitsi parantoloita, lepokoteja ja pioneerileirejä. Nähtävyyksiin kuuluivat 1700-luvulla rakennetut linnat ja linnoituksen muurit sekä 1700–1800-lukujen koristeelliset asuintalot.


title: Niilo Saarikko

text: Niilo Erik Saarikko (31. elokuuta 1898 Turku – 27. tammikuuta 1979 New York) oli suomalainen äänilevyjen tuottaja ja laulaja. Hän perusti Sähköliike Columbuksen Helsinkiin yhdessä veljensä kanssa ja alkoi julkaista levyjä. Vuonna 1932 Saarikko perusti Levytukun, joka toi maahan levyjä ja soittimia. Nuoruudessaan Saarikko osallistui Suomen sisällissotaan, Viron vapaussotaan ja Aunuksen retkeen.


title: Gavin ja Stacey

text: Gavin ja Stacey on BBC:n tuottama draamakomedia. Sarjan pääosia näyttelevät Mathew Horne ja Joanna Page. Sarjan ovat kirjoittaneet James Gorden ja Ruth Jones, jotka näyttelevät sarjassa myös Gavinin ja Staceyn ystäviä Smithyä ja Nessaa.


title: August von Kotzebue

text: August Friedrich Ferdinand von Kotzebue (3. toukokuuta 1761 – 23. maaliskuuta 1819) oli saksalainen näytelmäkirjailija.


title: August von Kotzebue

text: Kotzebuen kirja poltettiin Wartburgin festivaalilla 1817. Hänet murhasi 1819 "Burschenschafteniin" kuulunut militantti Karl Ludwig Sand. Kotzebuen surma antoi Metternichille aiheen säätää vuonna 1819 Karlsbadin asetukset, ja ne hajottivat "Burschenschaften", iskivät vapaamieliseen lehdistöön ja rajoittivat vakavasti akateemista vapautta Saksan liittoon kuuluneissa valtioissa.


title: Michael Jacksonin videografia

text: Tämä on Michael Jacksonin videotuotanto. Jackson oli yhdysvaltalainen artisti ja viihdyttäjä. Hän debytoi ammatillisella musiikkialalla 11-vuotiaana The Jackson 5-yhtyeen jäsenenä ja aloitti soolouransa vuonna 1971, tosin "Jackson 5"-brändin alla. 1980-luvun alussa Jacksonista tuli populaarikulttuurin tunnetuimpia henkilöitä sekä ensimmäinen afroamerikkalainen artisti, jonka musiikkivideoita näytettiin MTV-musiikkikanavalla. Jackson oli ensimmäisiä artisteja, jotka panostivat musiikkivideoihin. Hänen musiikkivideot "Beat It", "Billie Jean" ja "Thriller" sinetöivätkin musiikkivideoiden lopullisen läpilyönnin. Jackson pääsi Guinness World Recordsiin hänen musiikkivideoiden pituuden, menestyksen ja kalliuden takia.


title: Michael Jacksonin videografia

text: Vuonna 1978 Jackson esiintyi The Wiz musikaalissa. Vuonna 1986 Jackson esiintyi 17 minuuttia kestävässä Captain EO lyhytelokuvassa, jonka teko maksoi 30 miljoonaa dollaria. Vuonna 1988 Jackson esiintyi Moonwalker elokuvassa, jossa esiintyi Jacksonin lisäksi Joe Pesci. Vuonna 1997 Jackson esiintyi Ghosts lyhytelokuvassa/musiikkivideossa, jonka Guinness World Records nimesi maailman pisimmäksi musiikkivideoksi vuonna 2002. Jackson on myös tehnyt cameo esiintymisiä elokuvissa Men in Black II (2002) ja Miss Cast Away (2004).


title: Michael Jacksonin videografia

text: Vuonna 1995 ennen menestyksekkään -albumin julkaisua Epic Records julkaisi kaksi musiikkivideo remixiä, jotka sisälsivät Jacksonin musiikkivideoita kronologisessa järjestyksessä miksattuna yhteen. Myös osa ääniraidoista oli uudelleen miksattuja. "HIStory Mega Remix" julkaistiin myöhemmin HIStory on Film, Volume II -musiikkivideokokoelman VHS ja Laserdisc -versioissa. Myöhemmin julkaistu DVD -versio ei sisältänyt kyseistä musiikkivideota.


title: Michael Jacksonin videografia

text:
The Jacksons -yhtyeen musiikkivideot joissa Michael Jackson esiintyy.
Jackson ja Kenny Ortega kuvasivat muutaman musiikkivideon uudelleen. Videoita oli tarkoitus käyttää This Is It -konserttisarjassa tiettyjen kappaleiden aikana tai kappaleiden avauksena ja loppuna. Videoista ja niiden kuvauksista nähtiin pätkiä Michael Jackson's This Is It -konserttielokuvassa. Elokuva julkaistiin helmikuussa 2010 DVD:lle ja Blu-raylle. Blu-ray versio sisälsi lyhytvideot "Smooth Criminal" ja "Thriller".


title: Abhorrence

text: Abhorrence on suomalainen death metal yhtye, joka on perustettu vuonna 1989 Helsingissä. Sitä on pidetty bändissä soittaneen Tomi Koivusaaren vuoksi Amorphiksen esiasteena.


title: Abhorrence

text: Abhorrencen perustivat vuoden 1989 alkupuolella kitaristi Tomi Koivusaari (silloin vielä Violent Solution -yhtyeessä), kitaristi Kalle Mattsson, laulaja Jukka Kolehmainen, basisti Jussi Ahlroth (joista kolme viimeistä soittivat myös yhtyeessä nimeltä Disaster) sekä rumpali Kimmo Heikkinen. Yhtye toimi vaihtuvilla nimillä, kunnes päätyi nimeen Abhorrence.


title: Abhorrence

text: Yhtye keikkaili reilun vuoden ajan soittaen esimerkiksi yhtyeiden Xysma, Funebre, Disgrace ja Rytmihäiriö kanssa. Julkaistuaan demonauhan "Vulgar Necrolatry" yhtye sai avoimen sopimusehdotuksen 7-tuumaisen vinyyli-EP:n julkaisemisesta Seraphic Decay Records levy-yhtiön kautta. Levy julkaistiin, mutta kun kirjallista sopimusta ei tehty, yhtye menetti sekä alkuperäiset nauhat että lisäpainosten ja uudelleenjulkaisuiden tuomat mahdolliset tulot.


title: Abhorrence

text: Yhtye keikkaili jonkin verran kesällä 1990, joukossa matka Norjaan ja keikka Cadaverin kanssa (matkan aikana muun muassa juhlat ja yöpyminen black metal yhtye Mayhemin kotona), jolla rumpalin tehtävissä paikkasi Mika Arnkil (jonka silloinen yhtye Antidote oli tauolla). Loppuvuodesta 1990 yhtye esiintyi viimeisen kerran Orivedellä, minkä jälkeen se hajosi.


title: Abhorrence

text: Abhorrencen hajottua Tomi Koivusaari siirtyi täyspäiväisesti Amorphikseen, Juice Ahlroth soitti sittemmin Spihassa ja Mika Arnkil Impaled Nazarenessa.


title: Abhorrence

text: Vuonna 2012 Svart Records julkaisi yhtyeen koko tuotannon sekä CD- että vinyyliformaateissa. Kokoelma sisältää yhtyeen demon ja EP:n päivitetyllä äänimaisemalla, sekä livetallenteen Turun A-Panimolta vuodelta 1990. Lisäksi tuplavinyyli sisältää nauhoitteen yhtyeen harjoituksista. Molemmilta versioilta löytyy kaksi aiemmin julkaisematonta kappaletta.


title: Abhorrence

text: Vuonna 2013 yhtye palasi lavoille esiintyen kolme kertaa lähes alkuperäisessä kokoonpanossa, ainoastaan rumpali Rainer Tuomikanto oli mukana uutena. Ensimmäinen esiintyminen oli 30.5. Svart Night #4 -illassa (salanimellä Bob Horrence) Bar Loosessa Helsingissä, illan avaavana aktina soitti Deathchain. Vuoden muut esiintymiset olivat perjantaina 28.6. Tuska-festivaalin Inferno -lavalla sekä lauantaina 20.7. Hammer Open Air -festivaaleilla Liedossa.


title: Abhorrence

text: Muutaman vuoden hiljaiselon jälkeen yhtye jatkoi harvakseltaan keikkailemista, rumpalinaan Waltteri Väyrynen. Kun vuoden 2017 alussa julkaistiin Tuska-festivaaleilla tehty liveäänite, bändi teki pienen kotimaankiertueen Kuopiolaisen Demilichin kanssa, esiintyen 10.2. Kuopiossa, Jyväskylässä, Turussa ja Helsingissä sekä myöhemmin Nummirock-festivaalilla.


title: Abhorrence

text: Vuoden 2018 alussa yhtye ilmoitti säveltäneensä uutta musiikkia ja sopineensa materiaalin julkaisusta, jälleen Svart Recordsin kautta, loppuvuodesta. Esimakua uusista kappaleista kuultiin 10.2. Lahden Torvessa sekä maaliskuussa Helsingin Kuudes Linja -klubilla tapahtuneissa esiintymisissä, joilla toisena aktina toimi Lohjalainen Corpse Molester Cult. Syyskuun 15. päivä 2018 julkaistiin uutta materiaalia sisältävä mini-albumi "Megalohydrothalassophobic".


title: Abhorrence

text: Molemmat viralliset julkaisut ovat kuunneltavissa yhtyeen Bandcamp-sivuilla.


title: Hammarkullen

text: Hammarkullen on yksi Göteborgin kaupunginosista Ruotsissa. Valtaosa eli 83,2 prosenttia Hammarkullenin 7913:sta asukkaasta oli vuonna 2011 ulkomaalaistaustaisia (syntynyt ulkomailla tai molemmat vanhemmat syntyneet ulkomailla). Hammarkullenin kerrostalokanta on Ruotsissa 1960-luvulla aloitetun Miljoonaohjelman peruja, jolla oli tarkoitus lievittää akuuttia asuntopulaa rakennuttamalla vähintään miljoona uutta asuntoa kymmenen vuoden aikana eri puolille Ruotsia. Valtavien rakennusmassojen ja yksityiskohdista karsitun sarjatuotannon johdosta alueen yleisilme on betoninen ja karu.


title: Hammarkullen

text: Alueen väestönmuodostuksesta johtuen siellä asuu 84:ää eri kansallisuutta ja siellä puhutaan 115:sta eri kieltä. Tilastojen mukaan suurin ryhmä on irakilaiset 18 prosentin osuudella, Euroopan ulkopuolelta tulleiden osuus on yhteensä neljännes kaupunginosan asukkaista. Asukkaista 32 prosenttia elää täysin toimeentulotukien varassa. Kolmanneksella perheistä on vähintään kolme lasta.


title: Hammarkullen

text: Ruotsin keskusrikospoliisin lokakuussa 2014 julkaistun raportin mukaan Hammarkullen on yksi Ruotsin 55 alueesta, jonka paikalliset rikolliset ovat ottaneet hallintaansa ja alueilla tapahtuu avoimia välienselvittelyitä, huumekauppaa ja kiristystä. Paikallisia asukkaita ei saada uhkausten vuoksi mukaan oikeuslaitoksen toimintaan eikä poliisi voi toimia hyökkäysten vuoksi.


title: Hammarkullen

text: Hammarkullenissa on tori, kirjasto ja uimahalli. Hammarkulleniin liikennöivät raitiolinjat 4, 8 ja 9. Hammarkullenissa on toinen Göteborgin kahdesta maan alla sijaitsevasta raitiovaunupysäkistä, toinen on Frölunda torgilla.


title: Syyttäjän virhepäätelmä

text: Syyttäjän virhepäätelmä on tilasto- ja argumentointivirhe, joka syntyy, kun sekoitetaan keskenään todennäköisyydet sille, että henkilö A on syytön, vaikka todiste X puoltaa syyllisyyttä ja todennäköisyys sille, että todiste X puoltaa syyllisyyttä, vaikka henkilö A on syytön. Syyttäjän virhepäätelmä lienee tavallisin puhtaasti todennäköisyyksien virheelliseen tulkintaan perustuvista päättelyvirheistä. Termi itsessään on peräisin William Thompsonin ja Edward Schumannin artikkelista Interpretation of Statistical Evidence in Criminal Trials: The Prosecutor's Fallacy and the Defense Attorney's Fallacy.


title: Syyttäjän virhepäätelmä

text: Tämän virhepäätelmän tiedetään useita kertoja johtaneen jälkikäteen virheelliseksi katsotun tuomion antamiseen.


title: Syyttäjän virhepäätelmä

text: Saksalaiselta rikospaikalta on löytynyt syyllisen veripisara. Rikoslaboratorion tutkimuksen tuloksena on saatu selville, että se kuuluu jollekin muulle henkilölle kuin syytetylle todennäköisyydellä yksi kahdesta miljoonasta. Mikä on todennäköisyys, että tämän todisteen perusteella syytetty on syyllinen?


title: Syyttäjän virhepäätelmä

text: Syyttäjän virhepäätelmä syntyy, kun tämä todennäköisyys tulkitaan naiivisti eli sellaisena kuin se on esitetty. Tosiasiassa todennäköisyys 1/2 000 000 vastaa näytteen sopivuutta kehen tahansa henkilöön, ei nimenomaan syytettyyn. Koska Saksassa on 82 000 000 asukasta, maassa on noin neljäkymmentä henkilöä, joiden syyllisyyttä todiste sellaisenaan myös puoltaisi, vaikka he olisivatkin syyttömiä. Tämän todisteen perusteella syytetty on siis syyllinen 1/40:n eli 2,5 prosentin todennäköisyydellä, joka tuskin sellaisenaan riittää tuomitsemiseen.


title: Syyttäjän virhepäätelmä

text: On syytä huomata, että kumpikin edellä esitetyistä todennäköisyyksistä on hyvin paljon suurempi kuin todennäköisyys, että yksittäinen saksalainen, johon todiste sopii, olisi todellakin syyllinen (tämä lasketaan binomijakaumasta).


title: Syyttäjän virhepäätelmä

text: Puolustajan virhepäätelmä on läheistä sukua syyttäjän virhepäätelmälle. Siinä näytön ehdollinen todennäköisyys yritetään saada esitettyä syytetyn eduksi.


title: Syyttäjän virhepäätelmä

text: Esimerkiksi puolustus perustelee miehen syyttömyyttä vaimonsa murhaan sillä, että vain yksi tuhannesta perheväkivallan uhriksi joutuneesta naisesta joutuu puolisonsa surmaamaksi. Tällöin jää kuitenkin huomiotta se seikka, että aikaisempien vastaavien tapausten kohdalla vaimon surmaaja on ollut 80 prosentissa tapauksista juuri oma mies. Tällä perusteella miestä on perusteltua ainakin epäillä teosta.


title: Salaisuuksia

text: Salaisuuksia () on vuonna 1924 ensi-iltansa saanut Frank Borzagen ohjaama yhdysvaltalainen draamaelokuva, jonka pääosissa ovat Norma Talmadge ja Eugene O’Brien. "Salaisuuksia" on Talmadgen yksi tunnetuimmista elokuvista. Talmadge oli myös elokuvan tuottajana aviomiehensä Joseph Schenckin kanssa.


title: Salaisuuksia

text: "Salaisuuksia" perustuu kaukaisesti Jules Massenet’n nelinäytöksiseen oopperaan "Don César de Bazan" (1872), jonka pohjalta Rudolf Besier ja May Eddington sovittivat kolminäytöksisen näytelmän "Secrets" (1922), johon elokuva lähemmin perustuu. "Secrets"-näytelmä sai ensi-iltansa Broadwayn Fulton-teatterissa 25. joulukuuta 1922. Näytelmää esitettiin 168 kertaa, ja sen viimeinen esitys esitettiin toukokuussa 1923. Näytelmän pohjalta Frances Marion sovitti elokuvan käsikirjoituksen. Joseph M. Schenck Productions oli elokuvan tuotantoyhtiönä.


title: Salaisuuksia

text: Vuonna 1923 75-vuotiaan Mary Carltonin aviomies John on vakavasti sairas. Mary nukahtaa lukiessaan päiväkirjaansa, johon kirjoitetut muistot heräävät ja vievät Maryn vuoden 1865 Englantiin, missä hän rakastui Johniin. Vuonna 1865 hänen täytyy salata rakkautensa tiukalta äidiltään, joka ei hyväksyisi Johnia tämän alhaisen yhteiskuntaluokan takia. Mary tulee hyvin rikkaasta Marlowen suvusta, kun taas John työväenluokasta. Kun Maryn vanhemmat saavat tietää hänen ja Johnin suhteesta, he raivostuvat ja kieltävät Marya tapaamasta Johnia enää koskaan. Kuitenkin Mary sanoo vanhemmilleen rakastavansa vain ja ainoastaan Johnia, eikä siis menisi koskaan naimisiin kenenkään muun kanssa. Hänen isänsä William lukitsee hänet huoneeseensa, kunnes hän lopettaisi kapinoinnin. Mary saa kirjeen Johnilta, joka kertoo saaneensa potkut heidän rakkaussuhteensa takia. Myöhemmin samana iltana John tulee salaa Maryn huoneeseen parvekkeen kautta ja kertoo, että hän aikoo lähteä Amerikkaan. Mary päättää lähteä hänen mukaansa.


title: Salaisuuksia

text: Ennen kuin he lähtevät, William astuu sisään ja kertoo Marylle aikovansa lähettää hänet Skotlantiin asumaan isoäitinsä kanssa. Kun William lähtee huoneesta, Mary kirjoittaa jäähyväiskirjeen ja lähtee Johnin matkaan. Vuoteen 1870 mennessä he asuvat ränsistyneessä talossa. John on töissä kaiken päivää, ja Mary synnyttää heille poikalapsen. Eräänä päivänä rikollisryhmä uhkaa tappaa Johnin, joka haluaa antautua, jotta he eivät tappaisi Marya ja lasta. Kuitenkin Mary vaatii häntä tappelemaan. John tekee niin kuin vaimo haluaa ja lopulta päihittää rikollisryhmän.


title: Salaisuuksia

text: Vuodet vierivät. Vuonna 1888 Mary juhlii 39. syntymäpäiväänsä ja on jälleen yhteyksissä perheensä kanssa. Hän saa tietää Johnilla olevan Estelle-niminen rakastajatar. Hän tuntee itsensä nöyryytetyksi, ja Estelle kaiken lisäksi vielä pahentaa asioita. Mary on valmis suostumaan avioeroon, mutta John ei halua jättää häntä. John myöntää rakkaussuhteensa Estellen kanssa ja sanoo, että se on jo ohi eikä se merkinnyt mitään. He palaavat yhteen, vaikka John kertoo menettäneensä kaikki rahansa. Sitten Mary herää nykyajassa. Hänelle kerrotaan, että hänen aviomiehensä on parantunut sairaudestaan.


title: Salaisuuksia

text: "Salaisuuksia" sai ensi-iltansa Yhdysvaltain New Yorkissa 24. maaliskuuta 1924. Suomessa elokuva sai ensi-iltansa 5. lokakuuta 1924. First National Pictures vastasi elokuvan teatterilevityksestä Yhdysvalloissa. "Salaisuuksia" oli suuri arvostelu- ja yleisömenestys, joka tuotti 1,5 miljoonan dollarin lipputulot Yhdysvalloissa. Elokuva oli vuoden 1924 suurimpia yleisömenestyksiä. Norma Talmadgen roolisuoritus sai elokuvakriitikoilta ylistävät arvostelut. Elokuvan kopiota säilytetään muun muassa Yhdysvaltain kongressin kirjaston ja Museum of Modern Artin elokuva-arkistoissa. Elokuvaa ei ole toistaiseksi julkaistu DVD:nä.


title: Salaisuuksia

text: "Salaisuuksia" uudelleenfilmatisoitiin äänielokuvan aikana vuonna 1933. Vuoden 1933 version, "Secretsin", pääosassa on Mary Pickford viimeisessä elokuvassaan, ja sen ohjasi myös Frank Borzage. Vuoden 1933 versio on vuoden 1924 elokuvasta poiketen lännenelokuva eikä draamaelokuva.


Asia Pacific Resources International Holdings (APRIL) on puu- ja paperiyritys, joka toimii Indonesiassa ja Kiinassa.


title: Zwanziger-rufen

text: Zwanziger-rufen, eli kahdenkymmenen kutsuminen, on itävaltalainen korttipeli neljälle pelaajalle. Peliä pelataan lyhennetyllä itävaltalaisella tarot-pakalla, jossa on ranskalaiset maat ja erityinen valttimaa.


title: Zwanziger-rufen

text: Pakassa käytetään 40 korttia. Neljästä maasta, pata, ruutu, hertta ja risti on poistettu 9 korttia ja valttimaasta 2. Kortit ovat laskevassa järjestyksessä.


title: Zwanziger-rufen

text: Korttien arvot ovat:


title: Zwanziger-rufen

text: Pisteet lasketaan yksitellen, joten pakassa on 88 pistettä. Jaon voittoon tarvitaan vähintään 45 pistettä.


title: Zwanziger-rufen

text: Ensimmäinen jakaja arvotaan. Jako kiertää vastapäivään, kuten pelikin. Jokaiselle pelaajalle jaetaan kymmenen korttia viiden kortin nipuissa.


title: Zwanziger-rufen

text: Pelaajilla on mahdollisuus tehdä kaksi ilmoitusta tarjousten yhteydessä.


title: Zwanziger-rufen

text: Pagat ultimon ja slammin voi saavuttaa myös ilmoittamatta, mutta silloin niiden arvo puolitetaan.


title: Zwanziger-rufen

text: Pelaajilla on mahdollisuus tehdä kolme eri tarjousta ratkaistakseen kuka on pelinviejä. Etumiehen on pakko tehdä alin tarjous. Kaksi muuta on avoimia kaikille.


title: Zwanziger-rufen

text: Pelinviejä ajaa ensimmäiseen tikkiin. Pelissä on maantuntopakko ja valttipakko. Jos näitä ei voi noudattaa voi pelata minkä tahansa kortin, mutta ei voi voittaa tikkiä. Huomaa, että valttipakko on voimassa myös valtittomassa pelissä.


title: Zwanziger-rufen

text: Pelaaja voi saada bonuksia kädessään olleista korteista. Bonuksia ei ilmoiteta ennen peliä, vaan tikkien pelaamisen jälkeen.


title: Zwanziger-rufen

text: Kaikki pelaajat maksavat bonukset niiden ilmoittajalle. Jos pelinviejä voittaa ja pelasi Valtittoman pelin tai soolon, muut maksavat hänelle pelin arvon. Hävitessään hän maksaa yksin kaikille. Jos pelattiin kutsu, toinen vastustajista maksaa pelinviejälle ja toinen hänen parilleen. Jos pelinviejä pari häviää, pelinviejä maksaa toiselle vastustajista ja pari toiselle.


title: Kylpytynnyri

text: Kylpytynnyri eli hulju tai palju on yleensä puusta valmistettu tynnyri, jota käytetään ulkona kylpemiseen. Kylpytynnyrissä on yleensä mukana veden lämmittämiseen tarkoitettu kamiina, jossa polttoaineena useimmiten käytetään polttopuita. Kylpemiseen tarkoitettuja paljuja valmistetaan yleensä puusta, joka voi olla lämpökäsiteltyä, tai merialumiinista.


title: Kylpytynnyri

text: Kylpytynnyreitä valmistetaan useista eri puulajeista, joista kaikilla on omat hyvät ja huonot puolensa. Suomessa käytetään pääasiassa tavallista kuusta sekä lämpökäsiteltyä puuta. Tynnyri sidotaan teräksisillä vanteilla, kuten esimerkiksi säilytykseen käytetyt viinitynnyrit. Markkinoilla on viime vuosina siirrytty paljon käsittelemättömistä puulaaduista lämpökäsiteltyyn puuhun, jonka etuna on pienempi kosteuseläminen. Tämä vastaavasti näkyy tynnyrin huollon helpottumisena. Myös muita valmistusmateriaaleja käytetään, kuten lasikuitua, erilaisia muoveja ja metalleja, mutta näistä altaista käytetään monesti muita nimityksiä, kuten kuumakylpyallas tai pelkkä palju. Kylpytynnyrit ovat yleensä melko syviä (90–120 cm), ja niissä on sisään rakennettu penkki, jolla voi istua. Perinteisessä kylpytynnyrissä ei yleensä ole poreita tai muita teknisiä laitteita, jotka taas kuuluvat kiinteänä osana porealtaisiin. Tynnyreihin on kuitenkin yleensä liitetty ulkopuolinen kamiina veden lämmittämiseksi suoraan altaassa.


title: Kylpytynnyri

text: Lämmitys kestää useita tunteja vesimäärästä ja kamiinan koosta riippuen. Tulta ei välttämättä ole tarpeen pitää enää kylvyn aikana. Suurehko, noin neljän kuutiometrin vesimäärä jäähtyy joka tapauksessa hyvin hitaasti. Jos käytettävissä on riittävän iso lämminvesivaraaja tai muuten runsaasti lämmintä vettä, on tynnyri mahdollista täyttää valmiiksi lämmitetyllä vedellä, jolloin kamiinaa ei tarvita.


title: Avainsäätiö

text: Avainsäätiö on vuonna 1985 perustettu Lahdessa sijaitseva säätiö, jonka tarkoituksena on edistää eri tavoin tukea tarvitsevien, kuten vammaisten osallistumis- ja vaikutusmahdollisuuksia järjestämällä kuntoutumista ja selviytymistä tukevia sosiaalipalveluja. Sen nimi oli vuoteen 2000 Etelä-Hämeen Vammaistalosäätiö.


title: Avainsäätiö

text: RAY tukee säätiön hanketta "Esteetön viestintä - yhteinen asia" 300 000 eurolla vuodessa vuosina 2011–2014.


title: Avainsäätiö

text: Säätiön johdossa toimii Juha Mettälä.


title: Kyle Hebert

text: Kyle H. Hebert (s. 14. kesäkuuta 1969 Lake Charles, Louisiana) on yhdysvaltalainen ääninäyttelijä ja entinen DJ. Hän on toiminut muun muassa Son Gohanin äänenä useissa FUNimationin dubbaamissa Dragon Ball Z elokuvissa, sekä sarjassa. Lisäksi Hebert oli videopelihahmo Ryun roolissa videopelissä Street Fighter IV.


title: Kyle Hebert

text: Hebert opiskeli Pohjois-Teksasin yliopistolla radio-, televisio- ja elokuva-alaa, josta hän valmistui vuonna 1993. Sittemmin Hebert työskenteli Z Rockissa ja toimi syksystä 1996 lähtien DJ ja eri hahmojen äänenä Radio Disneylla.


title: Kyle Hebert

text: Kesällä 2000 radioasemalla olleet työkaverit olivat käyneet turistikierroksella FUNimationin tiloissa ja saivat tietää yhtiön tekevän eri sarjoihin koe-esiintymisiä. Hebertin kuultua uutisen hän suuntasi saman tien koe-esiintymisiin ja kokeili "Dragon Ball Z:n" teini-ikäisen Gohanin roolia, sekä sivuhahmoja. Muutaman viikon päästä Hebert sai soiton takaisin, jossa hänelle kerrottiin saavan roolin sarjasta. Sittemmin Hebert on työskennellyt enimmäkseen englanniksi dubattujen animesarjojen ja elokuvien parissa. Listaan mahtuu muun muassa "", "", "", "Fruits Basket", "Fullmetal Alchemist", "Salapoliisi Conan" ja "Naruto".


title: Viktor Tjumenev

text: Viktor Nikolajevitš Tjumenev (, 1. kesäkuuta 1957 Moskova, Venäjän SFNT, Neuvostoliitto – 2. elokuuta 2018) oli venäläinen jääkiekkoilija, olympiavoittaja ja kaksinkertainen maailmanmestari, joka edusti maajoukkueurallaan Neuvostoliittoa.


title: Viktor Tjumenev

text: Tjumenev pelasi Sarajevon olympialaisissa vuonna 1984 ja voitti olympiakultaa. Hän pelasi myös kolmet MM-kilpailut, joista kaksista tuli kultaa ja yksistä pronssia.


title: Viktor Tjumenev

text: Tjumenev varattiin Vancouver Canucksiin kahdeksannella kierroksella vuonna yli-ikäisenä, mutta hän ei koskaan pelannut NHL:ssä vaan 13 kautta kotimaassaan ja neljä kautta Suomessa. Kotimaassaan Tjumenev edusti 11 kauden ajan HK Krylja Sovetovia ja HK Spartak Moskovaa. Kaudeksi 1989–1990 Tjumenev siirtyi TPS:ään jossa pelasi myös kaksi seuraavaa kautta. Keväinä 1990 ja 1991 hän voitti Suomen mestaruuden. Kolmannella TPS-kaudellaan Tjumenev siirtyi KalPaan ja saman kauden lopun hän pelasi I-divisioonaa KooKoossa.


title: Viktor Tjumenev

text: Kauden 1992–1993 Tjumenev pelasi I-divisioonaa SaPKossa. Tjumenev pelasi Venäjän jääkiekon superliigaa vielä kausina 1997–1998 ja 1998–1999 TsSKA Moskovassa ja Krylja Sovetovissa. Tjumenev valittiin vuonna 1982 Neuvostoliiton ja Venäjän jääkiekkoilun kunniagalleriaan.


title: Tracy G

text: Tracy G (oik. Tracy Grijalva, s. 3. tammikuuta 1959 Whittier, Kalifornia, Yhdysvallat) on yhdysvaltalainen heavy metal -kitaristi. Parhaiten hänet tunnetaan ollesaan kitaristina Diossa vuosina 1993–1999.


title: Bernard-Massard

text: Bernard-Massard on luxemburgilainen viinin tuotantoa ja markkinointia harjoittava yritys, jolla on omia viinitarhoja Grevenmacherissa ja Schengenissä. Yrityksen liikevaihto on ollut keskimäärin noin 16,5 miljoonaa euroa vuodessa, ja tuotanto 4 miljoonaa puolloa. Tuotannosta 65 prosenttia viedään ulkomaille. Trierissä käsin toimiva yritys tunnetaan erityisesti kuohuviineistään. Bernard-Massard on yksi Luxemburgin hallitsijahuoneen valitsemista viinien sopimustuottajista.


title: Bernard-Massard

text:
Yrityksen perustivat Jean Bernard-Massard ja Bernard Clasen vuonna
1921. Kellarimestari Bernard-Massard oli oppinut viinin valmistuksen Ranskassa Champagnen maakunnassa 1900-luvun alussa. Mosel-joen rantojen hedelmällinen maaperä sekä sopiva ilmasto vakuuttivat hänet alueen soveltuvuudesta viinin viljelyyn. Viinitila alkoi tuottaa perinteisen samppanja-menetelmän mukaisesti valmistettua kuohuviiniä, ja laajensi pian tuotantoaan muun muassa valkoviineihin.


title: Veikko Kostiainen

text: Veikko Kostiainen (9. helmikuuta 1942 Puumala – 1. syyskuuta 2013 Tuusula) oli suomalainen suunnistaja.


title: Veikko Kostiainen

text: Keravan Urheilijoita, Tuusulan Voima-Veikkoja, Lieviskän Pyrintöä ja Suunta -57:ää edustanut Kostiainen oli kaksi kertaa mukana suunnistuksen MM-kilpailuissa. Friedrichrodassa vuonna 1970 hän juoksi viestissä viimeisen osuuden tuoden Suomen joukkueen neljäntenä maaliin. Stare Splavyssa 1972 hän suunnisti henkilökohtaisella matkalla 13:nneksi. Viestin kolmannella osuudella Risto Nuuros leimasi väärällä rastilla ja Suomen joukkue hylättiin.


title: Veikko Kostiainen

text: Pohjoismaiden mestaruuskilpailuissa 1969 Kostiainen saavutti hopeaa sekä henkilökohtaisessa kilpailussa että viestissä. Henkilökohtaisen Suomen-mestaruuden hän voitti vuonna 1969. Kainuun rastiviikon kokonaiskilpailun hän voitti viidesti ja Kansainvälisen sotilasurheiluliiton (CISM) mestaruuden kolmena vuonna. Jukolan viestissä Keravan Urheilijat ylsi kolmanneksi vuonna 1973 Kostiaisen juostessa ankkuriosuuden.


title: Veikko Kostiainen

text: Hiihtosuunnistuksessa Kostiainen voitti viestin Suomen-mestaruuden Keravan Urheilijain joukkueessa vuosina 1969 ja 1970.


title: Veikko Kostiainen

text: Kilpauransa Kostiainen lopetti vuonna 1976. Tämän jälkeen hän toimi Suomen hiihtosuunnistusmaajoukkueen valmentajana, Suomen Suunnistusliiton liittovaltuuston jäsenenä, kilpailunjohtajana monissa suurissa suunnistuskilpailuissa sekä Jukolan viestin taustayhteisön Kaukametsäläiset ry:n hallituksen jäsenenä.


title: Veikko Kostiainen

text: Puolustusvoimien palveluksesta Kostiainen jäi eläkkeelle kapteenina vuonna 1988 toimittuaan viimeksi Taistelukoulun komentotoimiston päällikkönä. Kotikunnassaan Tuusulassa hän oli kunnanvaltuuston ja -hallituksen jäsen.


title: Creedence Country

text: Creedence Country on yhdysvaltalaisen Creedence Clearwater Revival -yhtyeen elokuussa 1981 julkaistu kokoelma-albumi. Nimensä mukaisesti se sisältää yhtyeen country-vaikutteisempia kappaleita. Vuonna 2004 julkaistu uusintapainos sisältää kolme bonuskappaletta.


title: Alivaltiosihteeri valvoo

text: Alivaltiosihteeri valvoo on suomalainen, Yleisradion tuottama vuonna 1994 valmistunut 6-osainen viihdesarja. Viihdesarjassa esiintyvät Alivaltiosihteeri-yhtyeen jäsenet  Simo Frangén, Pasi Heikura, Jyrki Liikka ja Matti Toivonen.


title: Alivaltiosihteeri valvoo

text: Sarjan jokaisessa jaksossa on oma teemansa: Yhtyeen jäsenet ovat pukeutuneet esimerkiksi poliisin, lääkärin tai huvipuiston työntekijöiden asuihin. Jäsenet katselevat työpaikkansa valvomohuoneesta kuvaruudun TV-ruuduista erilaisia sketsejä ja keskustelevat sketsien välissä.


title: Remembrance Day

text: Remembrance Day on 11. marraskuuta vietettävä ensimmäisen maailmansodan päättymisen muistopäivä, mutta nykyisin päivästä on muodostunut kaikkien veteraanien ja kaatuneitten muistopäivä. Muistopäivää vietetään pääasiassa Brittiläisen kansainyhteisön maissa, kuten Yhdistyneessä kuningaskunnassa, Kanadassa ja Australiassa. Samaa päivää kutsutaan Yhdysvalloissa nimellä "Veterans Day" ja Ranskassa, Belgiassa, Uudessa-Seelannissa sekä monissa muissa maissa nimellä Aselevon päivä ().


title: Remembrance Day

text: Ensimmäinen maailmansota päättyi aselepoon 11. marraskuuta 1918 kello 11.00. "Yhdennentoista kuukauden yhdennentoista päivän yhdennellätoista tunnilla." Seuraavana vuonna Britannian kuningas Yrjö V määräsi sodan päättymispäivän Remembrance Dayksi. Perinteisesti muistopäivän symboliksi on muodostunut punainen unikon kukka, jota monet kantavat rintapielessään, paitsi Ranskassa, jossa kukkana on ruiskaunokki. Unikon merkitys juontaa juurensa kanadalaisen kenttälääkäri ja everstiluutnantti John McCraen kirjoittamasta "In Flanders Fields" -runosta. Hän kirjoitti runon taistelussa kaatuneen ystävänsä Alexis Helmerin hautajaisten jälkeen. Tämän vuoksi päivää kutsutaan kansanomaisesti nimellä "Poppy Day" ().


title: Remembrance Day

text: Perinteisesti 11. marraskuuta kello 11.00 vietetään kahden minuutin hiljaisuus kaatuneiden muistoksi.


title: Bussiennakko

text: Bussiennakko on Matkahuollon palvelu, jossa vastaanottaja lunastaa paketin Matkahuollon toimipaikasta tai Lähikaupasta (K-Market) maksamalla siitä lähettäjän määräämän ennakkosumman.


title: Bussiennakko

text: Vastaanottajan lunastettua lähetyksen Matkahuolto tilittää bussiennakkosumman lähettäjälle, osoitekorttiin merkitylle pankkitilille.


title: Bussiennakko

text: Bussiennakkolähetyksen rahdin voi maksaa joko lähettäjä tai vastaanottaja. Rahdin hinnoittelu perustuu lähetyksen yhteispainoon etäisyydestä riippumatta. Bussiennakkolähetyksen hintaan lisätään kulloinkin voimassa oleva bussiennakkopalkkio.


title: Bussiennakko

text: Bussiennakon voi liittää verkkokauppaan käyttämällä Matkahuollon xml-rajapintaa.


title: Bussiennakko

text: Lähetys palautetaan lähettäjälle viimeistään 21 vuorokauden jälkeen, mikäli vastaanottaja ei ole lunastanut lähetystä. Jos vastaanottaja ei ole lunastanut lähetystä kahden viikon kuluessa lähetyksen vastaanottamisesta kuljetettavaksi, pyydetään lähettäjältä ohjeita. Lähettäjän ohjeiden mukaan lähetys palautetaan heti tai lähettäjän pyynnöstä lähetystä voidaan pitää vielä viikko, jonka jälkeen se palautetaan lähettäjälle.


title: Leopold Krohn

text: Leopold August Krohn (1837–1892) oli suomalaisen sotilaslääketieteen kehittäjä ja yksi Suomen Punaisen Ristin perustajista. Krohn oli Helsingin yliopiston kirurgian dosentti. Hän toimi Uudenmaan tarkk'ampujapataljoonan ensimmäisenä pataljoonanlääkärinä.


title: Leopold Krohn

text: Krohnin vanhemmat olivat pietarilaisen leipurin ja panimonomistajan Abraham Krohnin poika Leopold Wilhelm Krohn (1806–1890) ja Kiiskilän kartanon omistajan, kauppias Friedrich Dannenbergin tytär Julie Dannenberg. Hänen vanhempi veljensä Julius Krohn tunnettiin suomen kielen kehittäjänä. Setä August Krohn oli Saksassa ja Italiassa vaikuttanut luonnontieteilijä. Krohn avioitui vuonna 1868 Vaasan hovioikeuden presidentti Selim Ekbomin tyttären Johanna Matilda Ekbomin kanssa. Perheen lapsista ainakin kaksi, Leopold Edward (Leo) Krohn (1871-1948) ja Erik August Krohn (1876–1913) saavuttivat aikuisiän.


title: Leopold Krohn

text: Krohn valmistui ylioppilaaksi Viipurissa 1854 ja kandidaatiksi Helsingin yliopiston fyysis-matemaattisesta tiedekunnasta vuonna 1858. Hän jatkoi opintojaan lääketieteellisessä tiedekunnassa ja valmistui lääketieteen lisensiaatiksi vuonna 1864, väitellen samana vuonna lääketieteen ja kirurgian tohtoriksi. Hänet nimitettiin kirurgian dosentiksi vuonna 1869.


title: Leopold Krohn

text: Krohn toimi tarkkailijana Preussin–Itävallan sodassa 1866 ja sotilaslääkärinä Ranskan–Preussin sodassa 1870.


title: Leopold Krohn

text: Rintamalta hän kirjoitti kuvauksia suomalaisiin lehtiin, joita julkaistiin myöhemmin Finska Läkaresällskapetin lehdessä.


title: Baseballin SM-sarja 1982

text: Baseballin SM-sarja 1982 oli toinen SM-sarjakausi. Mestaruuden voitti Wranglers.


title: Baseballin SM-sarja 1982

text: Vuoden pelaaja: Jukka Ropponen, Wranglers


title: Baseballin SM-sarja 1983

text: Baseballin SM-sarja 1983 oli lajin kolmas sarjakausi Suomessa. Puumat voitti mestaruuden.


title: Valentin Nikolajev (painija)

text: Valentin Vladimirovitš Nikolajev (s. 6. huhtikuuta 1924 Ukraina – 1. marraskuuta 2004 Venäjä) oli neuvostoliittolainen kreikkalais-roomalaisen tyylin painija, olympiavoittaja ja maailmanmestari.


title: Valentin Nikolajev (painija)

text: Nikolajev voitti 87 kilogramman painoluokassa kultamitalin 1955 MM-kisoissa Karlsruhessa ja vuotta myöhemmin Melbournen olympialaisissa. Neuvostoliiton mestaruuden hän voitti vuosina 1952 ja 1954.


title: Valentin Nikolajev (painija)

text: Nikolajev valmistui sähköinsinööriksi Rostovin rautatieinsinöörien instituutista vuonna 1948. Seuratasolla hän edusti vuosina 1948–1954 Lokomotivia ja 1954 eteenpäin VS Rostovia. Aktiiviuransa jälkeen Nikolajev toimi Neuvostoliiton juniorimaajoukkueen valmentajana.


title: Valentin Nikolajev

text: Valentin Nikolajev voi tarkoittaa seuraavia henkilöitä:


title: Givi Kartozia

text: Givi Aleksandres dze Kartozia (, 29. maaliskuuta 1929 – 3. huhtikuuta 1998) oli neuvostoliittolainen kreikkalais-roomalaisen tyylin painija, olympiavoittaja ja maailmanmestari.


title: Givi Kartozia

text: 79 kilogramman painoluokassa paininut georgialainen Kartozia voitti urallaan kolme maailmanmestaruutta: 1953 Napolissa, 1955 Karlsruhessa ja 1958 Budapestissa. Olympiakultaa hän voitti 1956 Melbournesta. Vielä neljä vuotta myöhemmin Rooman olympialaisissa Kartozia sijoittui pronssille painoluokassa 87 kilogrammaa. Vapaapainissa Kartozia sijoittui parhaimmillaan MM-kilpailuissa viidenneksi 1954 Tokiossa (79 kg). Neuvostoliiton mestaruuden hän voitti vuosina 1952–1955.


title: Givi Kartozia

text: Seuratasolla Kartozia edusti Iskra Tbilisiä, 1950–1954 Bolševikia ja 1955 eteenpäin Tbilisin Burevestinkia. Vuonna 1963 hän valmistui Tbilisin valtionyliopistosta. Koulutukseltaan hän oli opettaja ja ekonomisti.


title: Gunder Bengtsson

text: Gunder Bengtsson (s. 2. helmikuuta 1946) on ruotsalainen entinen jalkapallovalmentaja. Hän on menestynyt niin kotimaassaan kuin ulkomaillakin. Parhaiten hänet muistetaan IFK Göteborgin johdattamisesta UEFA Cupin mestariksi 1987.


title: Gunder Bengtsson

text: Valmennusuransa Bengtsson aloitti Sven-Göran Erikssonin apulaisvalmentajana IFK Göteborgissa. Hän oli mukana voittamassa UEFA Cupin mestaruutta kaudella 1981/82. Kun Eriksson jätti seuran ja siirtyi SL Benficaan nousi Bengtsson loppukaudeksi 1982 IFK:n päävalmentajaksi ja johdatti seuran kauden päätteeksi Ruotsin mestariksi. Bengtsson ei kuitenkaan jatkanut seurassa vaan siirtyi norjalaisen Vålerenga IF:n päävalmentajaksi ja johdatti seuran kaudella 1983 Norjan mestaruuteen. Hän jätti tehtävänsä yllättäen kauden jälkeen ja siirtyi portugalilaisen CD Nacionalin päävalmentajaksi. Pesti Portugalissa jäi lyhyeksi ja hän palasi pian takaisin Vålerengaan voittaen seuran kanssa mestaruuden myös kaudella 1984.


title: Gunder Bengtsson

text: Bengtsson palasi 1985 IFK Göteborgiin. Hän luotsasi seuran Ruotsin cupin mestariksi 1986 ja toisti seuraavalla kaudella IFK:n euromenestysihmeen, kun IFK kaatoi UEFA Cupin finaalissa skotlantilaisseura Dundee Unitedin yhteismaalein 2–1. Kaudella 1987 hän juhli seuran kanssa Ruotsin mestaruutta.


title: Gunder Bengtsson

text: Menestys oli tehnyt Bengtssonista tunnetun myös Pohjoismaiden ulkopuolella ja 1988 hän siirtyi kreikkalaisen Panathinaikosin päävalmentajaksi. Seura voitti Bengtssonin johdolla Kreikan cup-mestaruuden, jonka jälkeen ruotsalaisvalmentaja jätti tehtävänsä.


title: Gunder Bengtsson

text: Joulukuussa 1989 Bengtsson siirtyi Eredivisiessä pelanneen Feyenoordin päävalmentajaksi yhdessä Pim Verbeekin kanssa. Bengtssonin johdolla seura yritti rimpuilla huonon alkukauden tuloksista ylöspäin, mutta erikoiset valmennusmetodit eivät tuottaneet tulosta ja seura oli lopulta liigassa 11:s. Myös kausi 1990/91 sujui murheellisesti ja Bengtsson-Verbeek -kaksikko sai maaliskuussa 1991 potkut seurasta.


title: Gunder Bengtsson

text: Potkujensa jälkeen Bengtsson palasi Ruotsiin ja luotsasi 1992–1996 Örgryteä. Vuonna 1996 hän toimi lyhyen aikaa kreikkalaisseura PAOK Thessalonikin päävalmentajana ja Martti Kuuselan jälkeen kyproslaista Apollon Limassolia.


title: Gunder Bengtsson

text: Vuonna 2001 Bengtsson siirtyi norjalaisen Molde FK:n päävalmentajaksi tavoitteenaan nostaa seura maan suurimmaksi vuoteen 2005 mennessä. Seura voittikin kaudella 2002 mestaruushopeaa, mutta vajosi tämän jälkeen kauas kärjestä. Toukokuussa 2003 Bengtsson saikin potkut tehtävistään.


title: Poitsila

text: Poitsila on kaupunginosa Haminan kaupungissa. Poitsilaa on pääosin rakennettu 1970-luvulla. Alue jakaantuu Valtatie 7:n etelä- ja pohjoispuolille Etelä-Poitsilaksi ja Pohjois-Poitsilaksi. Alue on meren välittömässä läheisyydessä melko lähellä kaupungin keskustaa. Etelä-Poitsilan pääkatu on Metsämäentie ja Pohjois-Poitsilan Riekontie.


title: Poitsila

text: Poitsila sai nimensä myöhäiskeskiajalla Poitz-rälssisuvusta, kun se (esi-isä Niklas Poitz) ainakin jo vuodesta 1463 piti pääkartanoaan Savilahden itärannalta hankkimallaan maalla, Norspyyssä.


title: Vaasan Ikkuna

text: Vaasan Ikkuna on kerran viikossa ilmestyvä kaupunkilehti, jota julkaisee Ilkka-konserniin kuuluva I-Mediat Oy.


title: Vaasan Ikkuna

text: Jakelualueeseen kuuluvat Vaasan lisäksi Isokyrö, Laihia, Maalahti, Mustasaari, Vähäkyrö ja Vöyri. Ikkunan päätoimittaja on Vesa Koivumäki.


title: Vaasan Ikkuna

text: Lehti ilmestyy keskiviikkoisin ja lehden jakelumäärä on noin 50 000 lehteä.


title: Puurtila

text: Puurtila on kaupunginosa Varkaudessa Pohjois-Savossa. Se sijaitsee kaupungin keskustan koillispuolella Komminselän välittömässä läheisyydessä.


title: Puurtila

text: Puurtila on suhteellisen vanhaa asuinaluetta, jossa raja tiheän ja haja-asutuksen välillä on ollut häilyvä. Myöhemmin Puurtila on saanut lähiön piirteitä, kun Puurtilanniemen aluetta ruvettiin rakentamaan 1990-luvun alkupuolella. Alueella järjestettiin vuoden 1991 asuntomessut.


title: Puurtila

text: Puurtila on luonnonläheinen rauhallinen alue, jossa on pururata. Kaupunginosan pääkadut ovat "Puurtilantie" ja "Riittulanmäentie". Komminselän ylittää Puurtilanniemessä 1970-luvulla valmistunut korkea silta.


title: HMS Delight

text: HMS Delight on ollut kolmentoista Britannian Kuninkaallisen laivaston aluksen nimenä.


title: Edustussopimus

text: Edustussopimus eli agenttisopimus on sopimus, joka tehdään päämiehen (valmistajan) ja epäitsenäisen kauppaedustajan eli agentin välillä ja jonka nojalla henkilöllä on oikeus edustaa eli toimia toisen henkilön tai oikeushenkilön puolesta. Agenttisuhteessa päämies on itse suorassa sopimussuhteessa loppuasiakkaisiin. Agenttisopimus on yleinen tapa harjoittaa liiketoimintaa toisessa maassa tai toisella maantieteellisellä alueella ja se liittyy usein kaupalliseen toimintaan kuten huolintaan, komissiokauppaan ja kauppaedustukseen. Huolitsija, kauppaedustaja ja komissionääri toimivat toisen henkilön eli päämiehen puolesta.


title: Edustussopimus

text: Agenttisopimuksen solmiminen on yksi keskeinen tapa hyödyntää markkinoilla olevia valmiita resursseja, asiakaskontakteja ja paikallista kulttuurituntemusta. Solmimalla agenttisopimuksen (eli edustussopimuksen) voidaan helposti harjoittaa kauppaa toisessa maassa ilman päämiehen merkittäviä investointeja, mm. Ilman, että päämiehellä olisi tarvetta esimerkiksi avata myyntikonttoria kyseiseen maahan. Kauppaedustaja toimii päämiehen nimissä ja lukuun tarkoituksenaan edistää päämiehen tavaroiden myyntiä tai tavaroiden ostoa, mutta huolitsija ja komissionääri sen sijaan omissa nimissään.


title: Edustussopimus

text: Agenttisopimuksia sääntelee laki kauppaedustajista ja myyntimiehistä (KEL). Kauppaedustajan eli agentin toimintaa säätelee Laki kauppaedustajista ja myyntimiehistä vuodelta 1992. Agenttien toimintaa säätelee laki kauppaedustajista ja myyntimiehistä (417/1992), joka perustuu EU:n agenttidirektiivin, ja se sisältää mm. pakottavia säännöksiä toistaiseksi voimassa olevan agenttisopimuksen irtisanomisajasta sekä agentin oikeudesta hyvitykseen edustussopimuksen lakattua. Edustussopimus voidaan yleensä tehdä suullisenakin, mutta kauppaedustajan edustussopimuksen pitää olla kirjallinen jommankumman osapuolen niin vaatiessa.


title: Edustussopimus

text: Agenttisopimuksessa  osapuolet voivat sopia mm. seuraavista asioista:Päämies ja agentti voivat sopia agenttisopimuksessa vähimmäismyyntivelvollisuudesta ja miten sen alittaminen vaikuttaa sopimussuhteeseen,  immateriaalioikeuksista,  tavaroiden lähetyksistä, mahdollisesta agentin vastuusta päämiestä kohtaan asiakkaiden maksukyvystä, miten mahdolliset toimintaan liittyvät kustannukset jaetaan, sopimuksen muuttamisesta ja siirtämisestä, sopimuksen päättämisestä, vahingonkorvauksesta ja mahdollisesta sopimussakosta, sopimussuhteeseen sovellettavasta laista ja miten ja missä mahdolliset sopimukseen liittyvät erimielisyydet ratkaistaan.:


title: Edustussopimus

text: Päämies ja agentti voivat sopia agenttisopimuksessa muistakin ehdoista kuin niistä, joista lausutaan kauppaedustajalaissa.


title: Edustussopimus

text: Jos päämies saa myydä tuotteitaan saman alueen kilpaileville jälleenmyyjille, on kyseessä jälleenmyyntisopimus. Jälleenmyyntisopimus ja yksinmyyntisopimus ovat vapaamuotoisia sopimuksia, joita kaikki eivät pidä edustussopimuksina. Tällaiset myyjät nimittäin myyvät tuotteita omissa nimissään ja omaan lukuunsa, eivätkä päämiehen nimissä ja päämiehen lukuun. Ostajan katsotaan olleen tekemisissä jälleenmyyjän tai yksinmyyjän eikä agentin kanssa, ellei ostaja pysty näyttämään toteen muunlaista järjestelyä (KKO 1969 II 8).


title: Lucky Twice

text: Lucky Twice on ruotsalainen popduo, jossa laulavat Hannah Reynold ja Sofie Larsson. Yhtyeen levy-yhtiönä toimii ruotsalainen Family Tree Music. Yhtyeen manageri on Victoria Ekeberg.


title: Lucky Twice

text: Yhtyeen ensimmäinen single "Lucky" julkaistiin Espanjassa 20. heinäkuuta 2006. Laulu meni singlelistan kärkeen ja myi tuplaplatinaa. Heidän albuminsa "Young & Clever" julkaistiin kesäkuussa 2007 ja sitä seurasi uusi single 23. heinäkuuta, nimeltään "Hop Non Stop".


title: Lucky Twice

text: "Lucky" on ollut listoilla myös Tanskassa (5.), Ranskassa (8.), Suomessa (17.), Saksassa (41.), Itävallassa (42.) ja Ruotsissa (43.).


title: Suomi-juoksu

text: Suomi-juoksu on vuodesta 1972 lähtien vuosittain järjestetty 100 kilometrin mittainen ultrajuoksukilpailu. Se on pohjoismaiden vanhin ja toiseksi vanhin vuosittain järjestettävä 100 km juoksukilpailu maailmassa.


title: Suomi-juoksu

text: Ensimmäinen Suomi-juoksu juostiin Järvenpäässä 22.10.1972. Aloitteen kilpailun järjestämisestä teki Sveitsissä juostavan Biel/Biennen 100 km kilpailun innoittamana Juoksija-lehden perustaja ja silloinen päätoimittaja Tapio Pekola. Yhtenä kierroksena juostun kilpailun voittoon juoksi vuosina 1967 ja 1971 SM-maratonilla kolmanneksi sijoittunut, Mäntsälän Urheilijoita edustava 36-vuotias Ensio Tanninen, jonka vuonna 1971 juoksema maratonennätys oli 2.20.51. Ensimmäisen Suomi-juoksun voittoaika 6.42.53 olisi kansainvälistä huippuluokkaa vielä 46 vuotta myöhemmin, mutta reitin pituudesta on vuosien varrella esitetty runsaasti epäilyjä. Yleisesti ensimmäisen Suomi-juoksun reittiä pidetään 2–4 km alimittaisena.


title: Suomi-juoksu

text: Vuonna 1973 Suomi-juoksu siirtyi juostavaksi Hartolaan ja ajankohta siirrettiin keskikesään. Samassa yhteydessä alkoi näihin päiviin saakka kestänyt perinne Suomi-juoksun juoksemisesta yöllä. Tästä traditiosta on sittemmin poikettu vain kahdesti: vuosina 2003 ja 2005. Ensio Tanninen jatkoi voittokulkuaan Hartolassa vuosina 1973–1974. Aika oli kummallakin kerralla alle 6.50, mutta reitti lienee ollut jonkun verran alimittainen.


title: Suomi-juoksu

text: Hartolassa Suomi-juoksua juostiin aina vuoteen 1997 saakka eli yhteensä 25 kertaa. Hartolan vuosilta ovat peräisin myös Suomi-juoksun historian parhaat tulokset. Vuonna 1978 voittoon juoksi skotlantilainen Donald Ritchie maailman siihen mennessä parhaalla 100 km tuloksella 6.18.00. Reitin mittaukseen liittyvät epäselvyydet estivät tuloksen noteeraamisen viralliseksi ME:ksi. Ritchie kuitenkin epäilemättä oli ME-kunnossa, sillä muutama kuukausi myöhemmin hän juoksi Lontoossa Crystal Palacen radalla 100 km ratajuoksun ME-tuloksen 6.10.20, jota nopeammin 100 km juostiin vasta vuonna 2018, kun japanilainen Nao Kazamijuoksi Lake Saroman maantiereitillä ajan 6.09.14. Vuosina 1983–1984 ja 1986–1987 Suomi-juoksun voittoon juoksi raahelainen Risto Laitinen, jonka vuoden 1983 voittoaika 6.30.35 on yhä kaikkien aikojen nopein suomalaisen juoksema 100 km tulos. Tämänkin tuloksen virallisuutta varjostavat epäilykset reitin mittauksesta. Vasta vuonna 1995 Hartolan Suomi-juoksun reitti mitattiin virallisesti.


title: Suomi-juoksu

text: 1990-luvun lopulla Hartolan kilpailun järjestäjien mielenkiinto tapahtumaa kohtaan alkoi hiipua ja vuonna 1998 Suomi-juoksu siirtyi juostavaksi Turkuun, jossa kilpailtiin viidesti. Vuoden 2003 keväällä kilpailua isännöinyt Maarian Mahti päätti olla enää järjestämättä Suomi-juoksua ja vuodesta 1972 jatkuneen perinteen katkeaminen näytti siinä vaiheessa erittäin todennäköiseltä. Sjundeå IF:n kestävyysjuoksujaoston vetäjä Jyrki Repola otti pelastaakseen Suomi-juoksun ja erittäin pikaisella aikataululla suunniteltiin yhden kierroksen reitti Uusimaan alueelle. Ensimmäinen Siuntion Suomi-juoksu juostiin lokakuun räntäsateessa 22.10.2003. Ajankohdasta johtuen kilpailtiin Suomi-juoksun perinteistä poiketen päiväsaikaan.


title: Suomi-juoksu

text: Seuraavana vuonna Siuntiossa juostiin perinteisesti yöllä, mutta vuoden 2005 kilpailu juostiin taas päivällä. Viimeisen kerran Siuntiossa juostiin Suomi-juoksua vuonna 2006. Suunnitelmat vuoden 2007 kilpailun järjestämiseksi olivat varsin pitkällä kun Sjundeå IF yllättäen vuoden 2006 lopussa ilmoitti luopuvansa kilpailun järjestämisestä jatkossa.


title: Suomi-juoksu

text: Taas Suomi-juoksun perinne näytti katkeavan, mutta jo ennen vuoden 2006 päättymistä ultrajuoksun erikoisseura Endurance ilmoitti ottavansa tapahtuman järjestettäväkseen tulevana vuonna. Perniöläisen ultrajuoksija Tero Lindholmin aktiivisuuden ansiosta uudeksi kilpailupaikaksi tuli Perniö. Ensimmäisen kerran Perniössä kilpailtiin Suomi-juoksun merkeissä kesäkuussa 2007. Samalla 5 km kierroksella juostiin sen jälkeen vuoteen 2013 saakka. Perniön yhdistyttyä vuoden 2009 alussa Saloon muuttui viralliseksi kilpailupaikkakunnaksi Salo, mutta reitti ja kilpailukeskus pysyivät samoina kuin kahtena edellisvuonna. Vuonna 2014 kierros lyhennettiin 3,33 km mittaiseksi tietyön takia ja tätä lyhyempää kierrosta käytettiin myös vuoden 2015 kilpailussa.


title: Suomi-juoksu

text: Viimeisen kerran Suomi-Juoksu juostiin Perniössä kesäkuussa 2015. Toisin kuin edellisillä kerroilla, ei tällä kertaa ollut vaaraa perinteen katkeamisesta. Endurance oli jo hyvissä ajoin ennen vuoden 2015 kilpailua sopinut joensuulaisen Ultrajuoksuseura Sisun kanssa Suomi-Juoksun jatkamisesta.


title: Suomi-juoksu

text: Joensuulainen ultrajuoksuseura Ultrajuoksuseura Sisu otti siis vastuulleen Suomi-Juoksun perinteen jatkamisen. 45. Suomi-Juoksu kilpailtiin Joensuussa 11.6.2016. Suomi-Juoksun taival Joensuussa jäi kolmen vuoden mittaiseksi, sillä vuoden 2018 kilpailun jälkeen joensuulaiset päättivät lopettaa kilpailun järjestämisen osanottajapulan takia.


title: Suomi-juoksu

text: Vuonna 2019 Suomi-Juoksu ottaa askeleen kohti juuriaan, sillä kilpailu juostaan Salossa yhdellä, 100 km pitkällä kierroksella viikko juhannuksen jälkeen.


title: Suomi-juoksu

text: Suomi-juoksuun liittyy runsaasti legendoja ja unohtumattomia persoonallisuuksia. Kukaties kilpailun suurimmat ikonit ovat oriveteläiset kaksoset Kalevi ja Olavi Montela. Kalevi juoksi Suomi-juoksun 40 kertaa ja Olavi 35 kertaa, ilman yhtään keskeytystä. Nämä lukemat ovat omaa luokkaansa myös kansainvälisesti. Suomi-juoksun kilpailullisesti menestyneimmät urheilijat ovat viiteen voittoon juossut Pekka Termonen, jonka ensimmäisen ja viimeisen voiton väliä on 31 vuotta (1976-2007). Naisten kilpailussa Irja Manner voitti kuudesti vuosien 1982 ja 1992 välillä.


title: Suomi-juoksu

text: Suomi-Juoksun kilpailuennätys on skotlantilaisen ultrajuoksulegenda Don Ritchien vuonna 1978 juoksema 6.18.00. Aika olisi vielä 38 vuotta myöhemminkin kansainvälistä huipputasoa, esimerkiksi vuoden 2015 maailmanmestaruus voitettiin hitaammalla ajalla. Valitettavasti Suomi-Juoksun reittiä ei vielä tuolloin oltu mitattu virallisesti ja yleisesti reittiä pidetään alimittaisena. 1980-luvulla Risto Laitinen voitti kilpailun neljästi juosten parhaaksi ajakseen 6.30.35. Aika on viitisentoista minuuttia alle virallisen Suomen ennätyksen, mutta tätäkään tulosta ei virallistettu puuttuvan reitinmittauksen takia.


title: Suomi-juoksu

text: Virallisesti mitattujen Suomi-Juoksujen paras tulos on Henri Ansion vuonna 2014 Perniössä juoksema 7.28.54, joka on myös paras Suomessa virallisesti mitatulla reitillä tehty 100 km tulos. Ansiolla on nimissään myös 100 km virallinen Suomen ennätys 6.46.16, jonka hän juoksi vuonna 2016 100 km MM-kilpailussa Los Alcazaresissa, Espanjassa.


title: Könönpelto

text: Könönpelto on asuinalue ja lähiö Varkaudessa Pohjois-Savossa. Könönpelto sijaitsee kaupungin kaakkoisosassa valtatie 23:n eli "Järvisuomentie" molemmin puolin, mutta pääosa asutuksesta on tien pohjoispuolella.


title: Könönpelto

text: Könönpellon kolme pääkatua ovat "Pitkälänniementie", "Mustikkatie" ja "Atolantie", ja sieltä lähtee Kangaslammelle johtava yhdystie 4681. Taipaleen kanava sijaitsee Könönpellon länsipuolella.


title: Könönpelto

text: Alueen rakennuskanta koostuu pääosin 1950-luvun rintamamiestaloista. Könönpellon koulussa on nykyään vain alakoulu. Könönpellossa toimii myös päiväkoti ja esikoulu. Päiväkoti on Varkauden päiväkodeista toiseksi vanhin.


title: Könönpelto

text: Suurista nälkävuosista 1866–1868 seuranneen kuolleisuuden vuoksi perustettiin uusi hautausmaa Könönpellon Varkausmäkeen. Hautausmaa on laaja Varkausmäen rinteille levittyvä alue, johon on muodostunut kapeita kumpuharjanteita syvine väliojineen. Hautauksia siellä toimitettiin pääasiassa keväällä 1868. Paikka sijaitsee noin puoli kilometriä koilliseen vuosina 1867–1868 rakennustyömaana olleesta Taipaleen kanavasta. Työllisyystyönä tehdylle kanavatyömaalle tuli työväkeä ympäri Suomea kaikkiaan 52 pitäjästä. Varkausmäessä sijaitseva nälkäänkuolleiden muistomerkki on pystytetty katovuodesta seuranneeseen nälänhätään kuolleiden Taipaleen kanavan rakentajien muistoksi. Muistomerkin teki puurtilalainen kivityömies Otto ja hänen poikansa Ilmari Tuure. Muistomerkki on tehty muuratuista luonnonkivistä kapenevaksi paadeksi, joka lepää leveällä alustalla. Muistopaaden keskellä on graniittinen muistolaatta, johon muistokirjoitus on uurrettu.


title: Pyhän Mikaelin luterilainen kirkko

text: Pyhän Mikaelin luterilainen kirkko () on vuosina 1874–1876 rakennettu kirkkorakennus Pietarin Vasilinsaarella. Uusgoottilaisen kirkon on suunnitellut insinööri Karl von Bulmering. Vuonna 1886 uusitun julkisivun suunnittelija on Rudolf Berngard.


title: Pyhän Mikaelin luterilainen kirkko

text: Pyhän Mikaelin kirkko kuului Vasilinsaaren kadettikoulun yhteyteen 1700-luvun alussa syntyneelle saksalaiselle luterilaiselle seurakunnalle. Vuodesta 1929 sitä käytti venäläinen luterilainen seurakunta. Kirkko suljettiin vuonna 1935, minkä jälkeen rakennus kuului urheiluvälinetehtaalle. 1990-luvulla Pyhän Mikaelin kirkko luovutettiin Inkerin kirkkoon kuuluvalle venäjänkieliselle seurakunnalle, joka on restauroinut rakennuksen.


title: Pyhän Mikaelin luterilainen kirkko

text: Kirkon osoite on Sredni prospekt Vasiljevskogo ostrova 18. Lähin metroasema on Vasileostrovskaja.


title: Hyvärilä

text: Hyvärilä on kaupunginosa Nurmeksen kaupungissa Pohjois-Karjalassa. Hyvärilä on pääosin 1950-1970-lukujen välisenä aikana rakennettu omakotialue. Hyvärilä sijaitsee Nurmeksen keskustaajaman kaakkoisosassa Kantatie 73:n eteläpuolella. Hyvärilässä on luonnonläheisyyden ansiosta hyvät virkistysmahdollisuudet. Hyvärilän länsipuolella, Ritoniemessä sijaitsee Bomban talo, jonka ympärille on rakennettu suuri karjalaisuutta kuvaava nähtävyyspuisto, jonka eteläpäässä on kylpylä. Alue sijaitsee Pielisen rannalla.


title: Venetti

text: Venetti on kahdentoista asukkaan kylä Kolarin kunnassa Sieppijärven ja Luovatuksen kylien välissä noin 14 kilometriä Kolarin kirkonkylästä etelään.


title: Venetti

text: Venetissä on ollut aikoinaan koulu ja kauppa, mutta ne on sittemmin lakkautettu. Venetin koulun toiminta lakkautettiin vuonna 1988.


title: Venetti

text: Venetti on myös Kolarin kunnan osa-alue. Osa-alueella oli 43 asukasta vuonna 2009.


title: Ulvajanniemi

text: Ulvajanniemi on Valkeakosken 10. kaupunginosa. Alue on rakennettu pääosin 1950-luvulla Kuitu Finland Oyn työläisiä varten. Aluetta on sittemmin täydennetty 1970-luvulla korkeilla elementtitaloilla.


title: Ulvajanniemi

text: Alueen pääkatu "Kaaritie" kiertää alueen läpi ja Seututie 310 eli "Kangasalantie" kulkee sen ohi. Ulvajanniemi sijaitsee Mallasveden rannalla, joka tarjoaa hyvät virkistysmahdollisuudet. Ulvajanniemen takana sijaitsee lehtoalue. Ennen Ulvajanniemessä oli kauppa, mutta enää palveluita ei ole.